TV ALHIJRAH SAJIKAN 12 PROGRAM BAHARU RAMADAN MENYUCI JIWA

KUALA LUMPUR: AlHijrah Media Corporation (TV AlHijrah) akan menyajikan 12 program baharu istimewa di bulan Ramadan untuk penonton setianya, khususnya umat Islam yang bakal menjalani ibadah puasa.

Dua belas rancangan baharu membabitkan 92 jam masa siaran di platform televisyen dan digital TV AlHijrah itu disiarkan sempena Kempen Ramadan Menyuci Jiwa.

Program itu adalah QuranTime, Ihya’ Ramadan, Tazkirah Jumaat, Tausiyah Ustazah Asma, Munajat, Kembara Sufi Jejak Anbiya, Assalamualaikum Istimewa Ramadan, Ngaji On The Go: Ustaz & Artis Lelaki, Ngaji On The Go: Ustazah & Qariah, Tadarus 30 Juzuk, E-Kaunter Netizen Bersama Syamsul Debat.

Ketua Pegawai Eksekutif TV AlHijrah, Namanzee Harris berkata, menjalani ibadah puasa dalam kekangan ujian wabak COVID-19 bukanlah alasan untuk umat Islam bermurung durja, lemah dan kalah dalam ujian diturunkan Allah swt.

Katanya, TV AlHijrah menggunapakai tema Ramadan Menyuci Jiwa untuk menyeru umat Islam menghayati dan menjalani ibadah puasa secara bijaksana dengan sudut pandang berbeza sekalipun diuji dengan COVID-19.

“Tema ini membawa maksud yang jelas iaitu mengajak penonton membudayakan penghayatan ibadat berpuasa mengikut sunnah baginda Rasulullah SAW seperti bersederhana dalam setiap perbuatan, mengelakkan pembaziran, melipatgandakan ibadah dan banyak lagi.

“Paling istimewa, menerusi tema ini, kita didik nurani dan melatih empati diri penonton untuk lebih peka kepada nasib golongan yang kurang berkemampuan terutamanya mereka yang sangat terkesan dari sudut ekonomi dan psikososial dek penangan pandemik global ini,” kata Namanzee dalam kenyataan di sini hari ini.

Namanzee berkata Ramadan tahun ini adalah peluang terbaik untuk umat Islam refleksi diri berdasarkan ujian ketika ini.

“Jangan jadikan keterbatasan berpuasa pada saat Perintah Kawalan Pergerakan (PKP) sebagai alasan untuk tidak mengejar markah penuh ibadah ini.

“Kita diciptakan sebagai sebaik-baik kejadian. Kita adalah umat Nabi Muhammad SAW. Kita harus menjadi juara,” katanya.

Namanzee berkata kesemua program baharu itu menyeimbangkan empat kompenen penting di dalam diri manusia iaitu qalb (hati), al-ruh (ruh), al-nafs (nafsu), al-aql (fikiran).

“Kita yakin, TV AlHijrah akan menjadi stesen pilihan utama rakyat Malaysia sepanjang Ramadan ini dek nadi penyiarannya yang mampu memberikan makanan jiwa buat penonton.

“Lihat sahaja sepanjang PKP dilaksanakan, TV AlHijrah menjadi pilihan utama penonton untuk kandungan Islam dengan syer saluran dua kali ganda di hadapan saluran-saluran Islamik yang lain.

“Malahan laman Facebook TVAH dilayari oleh 10.6 juta pengguna pada bulan ini iaitu tujuh kali ganda melebihi jumlah pengikut sedia ada,” katanya.

TV AlHijrah sedang menyusun dan merangka strategi baharu kempen musim haji akan datang dan kerjasama pihak korporat yang berminat untuk menaja kempen musim haji itu adalah dialu-alukan. – AlHijrah Online


LOJI TBB TERBESAR MALAYSIA DI BUKIT TAGAR ENVIRO PARK MULAKAN OPERASI

KUALA LUMPUR: Loji Tenaga Boleh Baharu (TBB) terbesar di Malaysia yang terletak di Bukit Tagar Enviro Park (BTEP), Hulu Selangor dengan kapasiti 12 Megawatt (MW) telah mula beroperasi.

Kementerian Perumahan dan Kerajaan Tempatan (KPKT) dalam kenyataan hari ini berkata, langkah itu selaras dengan polisi kerajaan menerusi kementerian itu untuk membangunkan sekurang-kurangnya satu fasiliti pengurusan sisa pepejal berkonsepkan sisa kepada tenaga (WtE) di setiap negeri di Malaysia

Loji WtE adalah antara kaedah merawat sisa pepejal dan pada masa sama menjana TBB.

Menurut kenyataan itu, BTEP yang mula beroperasi pada April 2005 adalah tanah milik kerajaan berkeluasan 283 hektar untuk tujuan pembinaan tapak pelupusan, manakala 404.7 hektar  tanah lagi sebagai zon penampan yang mengelilingi tapak ini.

Di tapak pelupusan ini, BTEP berupaya menukarkan gas metana daripada sisa pepejal kepada TBB dengan kira-kira 339 juta kilowatt-jam (kWj) tenaga elektrik disalurkan ke grid nasional, katanya.

Sementara itu, Menteri KPKT Nga Kor Ming dalam kenyataan sama berkata, BTEP adalah loji TBB daripada gas tapak pelupusan yang terbesar di Malaysia.

“Penghasilan tenaga ini dapat mengurangkan 2.7 juta tan karbon di bawah skim Mekanisme Pembangunan Bersih, bersamaan 43.6 juta anak pokok yang ditanam dalam masa 10 tahun, pengurangan penggunaan 296 juta liter petrol dan pengurangan 570,000 kereta yang dipandu dalam tempoh setahun,” katanya.

Terdahulu, beliau mengadakan lawatan kerja ke BTEP, seterusnya merasmikan loji TBB berkenaan.

Ia adalah inisiatif KPKT melalui Jabatan Pengurusan Sisa Pepejal Negara dan Berjaya Enviro Parks Sdn Bhd untuk memastikan kelestarian sistem pengurusan sisa pepejal negara yang lebih mampan.

Nga berkata inisiatif tersebut adalah selaras dengan sasaran negara untuk mencapai TBB sebanyak 40 peratus menjelang 2035, dengan sektor sisa pepejal adalah antara penyumbang kepada pencapaian itu menerusi teknologi WtE. — AlHijrah Online


AGONG LAWAT PUSAT RAMALAN DAN AMARAN BANJIR NEGARA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat ke sesi sembah taklimat persiapan menghadapi bencana dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS) di Ampang di sini hari ini.

Sembah taklimat secara tertutup atas titah Seri Paduka itu bagi mengetahui kesiapsiagaan agensi terlibat untuk menghadapi Monsun Timur Laut 2022/2023 yang dijangka bermula pertengahan November depan dan berakhir pada Mac 2023.

Keberangkatan tiba Seri Paduka pada 10.25 pagi disambut Menteri Alam Sekitar dan Air Datuk Seri Tuan Ibrahim Tuan Man, Menteri Kesihatan Khairy Jamaluddin dan Ketua Setiausaha Negara Tan Sri Mohd Zuki Ali.

Turut hadir Ketua Setiausaha Kementerian Alam Sekitar dan Air Datuk Seri Dr Zaini Ujang, Ketua Pengarah JPS Datuk Dr Md Nasir Md Noh dan Ketua Pengarah Jabatan Meteorologi Malaysia (MetMalaysia) Muhammad Helmi Abdullah.

Sembah taklimat itu dijadualkan bermula dengan keadaan cuaca dan persiapan banjir daripada JPS serta MetMalaysia seterusnya berhubung situasi terkini COVID-19 dan kesediaan Kementerian Kesihatan menghadapi banjir oleh Khairy.

Selepas sesi tersebut, Al-Sultan Abdullah dijadual melawat Pusat Kawalan PRABN di sini.–AlHijrah Online


JAWI FOOD BANK TERIMA SUMBANGAN RM100,000 DARIPADA KEDUTAAN CHINA

PUTRAJAYA: JAWI Food Bank program untuk membantu golongan yang terkesan akibat Covid-19 menerima sumbangan RM100,000 daripada Kedutaan Republik Rakyat China di Malaysia.

Dana tersebut bertujuan menjayakan misi bantuan Musaadah Covid-19 melalui program JAWI Food Bank yang memberikan manfaat kepada penerima dari pelbagai golongan masyarakat di Wilayah Persekutuan seperti frontliner kesihatan dan keselamatan, B40, peniaga kecil, mualaf, ibu tunggal, pemandu teksi dan bas sekolah, pemandu p-hailing dan e-hailing, warga emas dan OKU serta gelandangan dan bukan Islam.

Sumbangan disampaikan Duta Besar Republik Rakyat China di Malaysia, Ouyang Yujing kepada Pengarah Jabatan Agama Islam Wilayah Persekutuan (JAWI), Datuk Mohd Ajib Ismail dan disaksikan Menteri di Jabatan Perdana Menteri (Hal Ehwal Agama), Senator Idris Ahmad di Kompleks Islam Putrajaya hari ini.

Ia merupakan kali ketiga Kedutaan Republik Rakyat China di Malaysia memberi sumbangan kepada JAWI Food Bank sejak 2020.

Sehingga kini JAWI Food Bank dengan kerjasama rakan strategik telah mengagihkan sumbangan bantuan barangan keperluan asas seperti beras, minyak masak, gula dan tepung bernilai RM 4.8 juta kepada golongan yang terkesan dan memerlukan semenjak pandemik melanda negara khususnya di Wilayah Persekutuan.

Bantuan yang berpusat di Kompleks Pusat Islam Kuala Lumpur tersebut menyediakan perkhidmatan secara ‘walk in’ serta dihantar terus kepada penerima. — AlHijrah Online


POLIS SAHKAN ‘IKON PERMOTORAN’ DISAMAN TIADA LESEN MEMANDU

KUALA LUMPUR: Polis mengesahkan seorang ‘influencer’ disaman selepas didapati tidak mempunyai lesen memandu dalam satu pemeriksaan di Jalan Raja Laut, di ibu negara semalam.

Ketua Polis Kuala Lumpur CP Datuk Azmi Abu Kassim berkata, kejadian berlaku kira-kira 11 malam tadi melibatkan lelaki berusia 20-an ditahan semasa sedang memandu kenderaan jenis Audi.

“Polis mengeluarkan notis saman terhadap individu berkenaan atas dua kesalahan iaitu memandu kenderaan tanpa lesen memandu dan tidak mempamerkan nombor pendaftaran di bahagian depan kenderaan,” dalam satu kenyataannya, hari ini.

Sementara itu, dalam operasi yang sama, sebanyak 146 jumlah saman telah dikeluarkan di atas pelbagai kesalahan sementara tiga buah motosikal telah disita di bawah Seksyen 64 Akta Pengangkutan Jalan 1987 atas kesalahan mengubah suai struktur kenderaan (ekzos).–AlHijrah Online


PIHAK GEREJA ORTODOKS BAITULMAQDIS KECAM SERANGAN ISRAEL KE ATAS GEREJA DI GAZA

ISTANBUL: Pihak gereja Orthodox Patriarchate of Jerusalem mengutuk sekeras-kerasnya serangan udara Israel ke atas perkarangan gerejanya di Gaza pada Khamis malam.

Menerusi satu kenyataan, pihak gereja itu menekankan komitmennya terhadap tanggungjawab kemanusiaan untuk melindungi orang awam, lapor Agensi Anadolu.

“Mensasarkan gereja dan institusinya serta tempat perlindungan yang disediakan kepada orang awam tidak bersalah terutamanya kanak-kanak dan wanita yang kehilangan tempat tinggal akibat serangan udara Israel sejak 13 hari lalu, merupakan jenayah perang yang tidak boleh dibiarkan begitu sahaja,” katanya.

Kenyataan itu turut merujuk kepada serangan Israel sebelum ini ke atas Gereja Ortodoks Greek di Gaza seperti dilaporkan agensi berita Palestin di mana sekurang-kurangnya dua orang terbunuh dan beberapa orang lain cedera.

Terdapat bukti serangan mensasarkan kemudahan dan tempat perlindungan gereja termasuk Episcopal Church of Jerusalem Hospital, sekolah-sekolah lain dan institusi sosial, pihak gereja Orthodox Patriarchate of Jerusalem serta gereja-gereja lain.

Bagaimanapun, pihak gereja tetap komited untuk memenuhi tanggungjawab agama dan moral mereka dalam memberikan bantuan, sokongan, dan perlindungan kepada orang awam yang memerlukan, walaupun desakan Israel untuk mengosongkan institusi itu dan tekanan yang diberikan kepada gereja-gereja dalam hal ini, tambahnya. –AlHijrah Online


EMPAT SEKELUARGA DIKHUATIRI HILANG, GAGAL DIHUBUNGI KETIKA BERCUTI DI PULAU PERHENTIAN

BESUT: Empat sekeluarga dilaporkan hilang selepas gagal dihubungi ketika mereka bercuti di Pulau Perhentian, di sini pada hujung minggu lalu.

Ketua Polis Daerah Besut, Superintendan Abdul Rozak Muhammad  berkata mangsa yang hilang telah pergi ke Pulau Perhentian pada 29 September lalu dan telah mendaftar keluar dari penginapan pada Ahad.

Katanya siasatan juga mendapati kesemua mangsa mengikuti aktiviti snorkeling pada 29 dan 30 September lalu.

Mangsa dikatakan akan ke Batu Buruk, Kuala Terengganu setelah keluar dari pulau itu.

Kesemua mangsa menaiki kenderaan jenis Proton Saga BLM berwarna biru muda dengan nombor pendaftaran JRW6380.

Katanya sehingga kini kesemua mangsa masih gagal dikesan serta dihubungi dan siasatan masih diteruskan untuk mengesan mereka.

Jelasnya semakan kamera litar tertutup (CCTV) juga mendapati kenderaan yang dinaiki mangsa dikesan telah bergerak keluar dari Pekan Kuala Besut menuju ke arah Jambatan Seberang Kastam pada jam 10.06 pagi Ahad lalu.

Rozak berkata, polis menyeru orang ramai yang mempunyai maklumat berkenaan kejadian boleh menyampaikan maklumat kepada Pegawai Penyiasat Kes Inspektor Nur Izzati Arina di talian 017-3792157 atau Ibu Pejabat Polis Daerah Besut 09-6956222 atau balai polis terdekat.

Terdahulu tular di media sosial hantaran seorang lelaki mendakwa ibu mertua, adik ipar dan dua orang anaknya gagal dihubungi ketika bercuti di Pulau Perhentian  pada hujung minggu lalu.

Turut tular gambar empat sekeluarga itu, kenderaan dinaiki dan rakaman CCTV menunjukkan kereta dinaiki mangsa ketika berada di Pekan Kuala Besut. — AlHijrah Online


KUBUR ETNIK UIGHUR DIMUSNAHKAN

BEIJING : Tanah perkuburan Islam bagi etnik Uighur dimusnahkan kerajaan China dalam usaha menghapuskan identiti Islam di wilayah Xinjiang.

AFP dalam laporannya berkata, hasil analisis imej satelit menunjukkan puluhan tanah perkuburan dimusnahkan dalam tempoh dua tahun dan terdapat beberapa tanah perkuburan yang telah dijadikan kawasan parkir kereta dan taman permainan.

Wartawan agensi berita itu memaklumkan bahawa beliau melihat sendiri serpihan tulang temulang bertaburan di tiga lokasi, manakala di kawasan lain menyaksikan kubur terbabit diratakan.

Menurut kenyataan pihak pembangunan bandar, mereka memberi penjelasan bahawa tindakan meratakan kawasan perkuburan itu adalah satu langkah biasa dilakukan untuk kawasan perkuburan yang telah lama berada di situ.

Imej itu didedahkan selepas pihak berkuasa Xinjiang pada awal minggu lalu mendakwa pegawai mereka melakukan tugas ‘biasa’ selepas rakaman mengejutkan memaparkan pemindahan ratusan tahanan Muslim dirantai dan mata mereka ditutup yang memberi pelbagai reaksi negatif daripada masyarakat antarabangsa.

Bagi etnik Uighur yang menetap di luar negara, mereka mendakwa langkah pemusnahan itu adalah sebahagian kempen kerajaan untuk mengawal setiap elemen dalam kehidupan mereka.

“Ini adalah kempen China untuk menghapuskan sebarang bukti tentang kami dan secara efektif menjadikan kami seperti kaum Han (penduduk Cina).

“Itulah sebabnya mereka memusnahkan kesemua tapak sejarah itu dan tanah perkuburan untuk memutuskan hubungan kami dengan sejarah dan nenek moyang kami,” kata Salih Hudayar yang mendakwa kubur moyangnya turut menjadi sasaran kempen tersebut.

China kini berdepan kecaman negara antarabangsa selepas lebih sejuta etnik minoriti Islam ditahan di kem pendidikan semula di Xinjiang atas alasan untuk memerangi ekstremisme dan separatisme. — Agensi


BNM ADA HAK, KUASA TENTUKAN OPR TANPA CAMPUR TANGAN KERAJAAN

KUALA LUMPUR: Bank Negara Malaysia (BNM) mempunyai hak dan kuasa dalam membuat keputusan berkaitan dengan Kadar Dasar Semalaman (OPR) tanpa perlu membabitkan campur tangan kerajaan bagi memastikan kestabilan ekonomi negara.

Perdana Menteri Datuk Seri Anwar Ibrahim berkata hak dan kuasa yang memberi kesan kepada ekonomi negara telah diberi pengkhususan masing-masing seperti yang termaktub dalam peraturan dan undang-undang Malaysia.

“(Perubahan berhubung) OPR adalah keputusan Bank Negara (Malaysia) dan bukan Kementerian Kewangan. Kalau nak bincang, saya boleh bincang. Tapi itu adalah ‘wewenang’ (kuasa) Bank Negara Malaysia,” katanya pada sidang media selepas mesyuarat Kabinet hari ini.

Anwar berkata demikian sebagai menjawab soalan berhubung impak dan tindakan oleh Kementerian Kewangan susulan jangkaan kenaikan OPR sebanyak dua kali oleh BNM.

Menurutnya, BNM diberi mandat untuk mempromosikan kestabilan monetari dan kewangan yang kondusif untuk pertumbuhan ekonomi Malaysia yang berterusan.

Sehubungan itu, Anwar yang juga merupakan Menteri Kewangan berkata satu perbincangan bersama melibatkan Gabenor BNM Tan Sri Nor Shamsiah Mohd Yunus dan Menteri Ekonomi Mohd Rafizi Ramli akan dilakukan sebelum merangka Belanjawan 2023.

“Saya undang Gabenor Bank Negara (Malaysia), Menteri Ekonomi untuk berbincang sekali.

“Saya ingat pendekatan ini yang saya pernah lakukan dulu. Saya tidak asing, kerana tindakan mana-mana pihak itu akan juga melibatkan dasar ekonomi keseluruhannaya,” katanya.

Anwar dijadual membentangkan Belanjawan 2023 di Dewan Rakyat pada 24 Februari depan pada Sidang Pertama Parlimen ke-15.–AlHijrah Online


KWSP: PENDAFTARAN SIMPANAN SYARIAH DIBUKA HARI INI

KUALA LUMPUR, 8 Ogos 2016: Kumpulan Wang Simpanan Pekerja (KWSP) mengumumkan bahawa Simpanan Syariah yang akan dilancarkan pada Januari 2017 kini dibuka untuk pendaftaran hari ini di seluruh cawangannya kepada semua ahli tanpa mengira bangsa, agama dan kerakyatan.

Ahli yang ingin menukar simpanan KWSP konvensional mereka kepada Simpanan Syariah perlu hadir ke mana-mana cawangan KWSP dan bawa MyKad untuk pengesahan cap jari manakala ahli bukan warganegara Malaysia perlu membawa pasport.

Ketua Pegawai Eksekutif KWSP Datuk Shahril Ridza Ridzuan berkata, “Hari ini merupakan hari yang bersejarah untuk KWSP dengan pembukaan pendaftaran Simpanan Syariah.  Kami amat sukacita kerana kami berjaya memenuhi permintaan yang tinggi oleh ahli semasa Rundingan Awam tahun lepas untuk diwujudkan pilihan simpanan persaraan yang diuruskan berlandaskan prinsip Syariah.”

Datuk Shahril Ridza Ridzuan, KPE KWSP

Beliau berkata keputusan untuk menukar kepada Simpanan Syariah adalah tertakluk kepada ahli sendiri dan menasihati ahli untuk memahami konsep Simpanan Syariah terlebih dahulu sebelum memutuskan untuk menukar dari simpanan KWSP konvensional.

Dana sebanyak RM100 bilion, iaitu lebih kurang 15 peratus dari keseluruhan jumlah aset pelaburan KWSP sebanyak RM681.71 bilion sehingga akhir Mac 2016, diperuntukkan untuk Simpanan Syariah 2017 berdasarkan ‘siapa cepat dia dapat’.  Untuk melayakkan diri untuk Simpanan Syariah 2017, ahli perlu mengemukakan permohonan mereka sebelum 23 Disember 2016 dan tertakluk kepada ketersediaan dana RM100 bilion.

Untuk majikan, proses mencarum dan penguatkuasaan semasa kekal sama.  Tiada perubahan atau borang lain yang perlu diisi oleh majikan untuk pekerja yang memilih Simpanan Syariah.

Kumpulan Wang Simpanan Pekerja


PENUNGGANG MOTOSIKAL BERHENTI TENGAH JALAN ALAMI MASALAH MENTAL

KUALA LUMPUR: Penunggang motosikal yang tular menerusi satu rakaman video di Jalan Tuanku Abdul Rahman didapati mengalami masalah mental.

Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh, berkata pihaknya mengesan individu itu selepas videonya memberhentikan motosikal di tengah jalan, tular di media sosial.

Bertindak ke atas aduan terbabit, Unit Risikan JSPT Kuala Lumpur mengesan penunggang motosikal terbabit dan mengesahkan individu terbabit adalan lelaki berusia 40-an dan mengalami masalah kesihatan mental.

JSPT Kuala Lumpur dalam pada itu memohon kerjasama orang ramai untuk membuat laporan dan menyalurkan maklumat kepada pihak polis untuk tindakan lanjut, sekiranya melihat perbuatan dan aksi berbahaya di jalan raya. –AlHijrah Online


EMPAT SEKELUARGA MAUT DALAM KEMALANGAN EMPAT KENDERAAN

JOHOR BAHRU: Empat sekeluarga maut, seorang cedera manakala dua yang lain selamat dalam kemalangan membabitkan empat kenderaan di Kilometer 70.4, Lebuhraya Utara-Selatan arah selatan berdekatan laluan keluar Tol Machap, dekat Simpang Renggam, pagi tadi.

Ketua Polis Daerah Kluang ACP Bahrin Mohd Noh berkata kejadian pada kira-kira pukul 7 pagi itu melibatkan kereta Perodua Myvi, van jenis Toyota Hiace, lori trailer jenis Volvo dan kereta Toyota Corolla, yang dipercayai dari arah yang sama iaitu dari arah Kuala Lumpur menghala ke Johor Bahru.

Beliau berkata mereka yang maut terdiri daripada pemandu kereta Toyota Altis, Goh Tiong Seng berusia 50-an; penumpang hadapan, Hong May Yin (50an) dan dua anak mereka Goh Pei Chiew serta Goh Xuan Ting, keduanya berusia 20-an.

“Kereta Perodua Myvi dipercayai terlanggar lopak air dan hilang kawalan lalu berpusing dan terbabas ke tengah jalan sebelum melanggar besi pembahagi jalan di tengah jalan. Ketika itu, sebuah van dari arah belakang cuba mengelak kereta Myvi, lalu terbabas dan berpusing sehingga melanggar besi pembahagi jalan dan terus ke bahu kiri jalan.

“Sebuah lori trailer dari arah belakang di lorong kiri bertindak memperlahankan lorinya untuk mengelak melanggar van yang berada di bahu lorong kiri itu, bagaimanapun, kereta Toyota Altis terlanggar belakang lori berkenaan,” katanya dalam kenyataan di sini hari ini.

Bahrin berkata Goh serta dua anaknya disahkan meninggal dunia di tempat kejadian manakala Hong meninggal dunia di Hospital Kluang ketika mendapatkan rawatan,

Bagaimanapun pemandu perodua Myvi dan pemandu lori trailer tidak mengalami kecederaan manakala pemandu van Hiace yang cedera di bawa ke Hospital Kluang untuk rawatan lanjut.

“Kesemua mayat mangsa dihantar ke Hospital Kluang untuk bedah siasat,” kata beliau, dan menambah Kes disiasat mengikut Seksyen 41(1) Akta Pengangkutan Jalan 1987. –AlHijrah Online


ROBERT MUGABE MENINGGAL DUNIA

Bekas Presiden Zimbabwe, Robert Mugabe, meninggal dunia pada usia 95 tahun hari ini di Singapura.

Ikon kemerdekaan Zimbawe yang kemudiannya bertukar menjadi
pemimpin autokratik itu sebelum ini menjalani rawatan di sebuah hospital di
Singapura sejak April lalu.

Mugabe digulingkan pihak tentera pada 2017 selepas memegang tampuk kepimpinan negara di benua Afrika itu selama 37 tahun.

Mugabe sebelum itu dijulang rakyat Zimbabwe kerana meluaskan akses pendidikan dan kesihatan untuk majoriti kulit hitam sebelum beliau digulingkan kerana dakwaan korupsi.

Pengganti Mugabe, Emmerson Mnangagwa menyatakan “kesedihan yang amat” selain menyifatkan mendiang sebagai “ikon kemerdekaan”. — BBC News


PEMANDU LORI, KELINDAN MAUT REMPUH BELAKANG TRELER ROSAK

GUA MUSANG: Seorang pemandu lori dan kelindannya maut selepas kenderaan dinaiki mereka melanggar bahagian belakang sebuah treler rosak, yang diletakkan di tengah jalan di Kilometer 43.5 Jalan Gua Musang-Kuala Krai, di sini pagi tadi.

Ketua Polis Daerah Gua Musang Supt Sik Choon Foo berkata kejadian berlaku, ketika kedua-dua mangsa menaiki lori kecil membawa muatan cat dari arah Gua Musang menuju Kota Bharu, pada 6.45 pagi.

“Kejadian mengakibatkan pemandu lori Wan Muhammad Izzat Wan Jusoh, 25, dan kelindannya Nik Mohamad Nasrullah bin Mohd Nizam, 26, tersepit dan disahkan meninggal dunia di lokasi kejadian.

“Siasatan awal mendapati treler yang membawa muatan barangan besi itu berhenti di tengah-tengah jalan akibat mengalami kerosakan pada kotak gear,” katanya menerusi sebuah kenyataan di sini.

Sik berkata jenazah kedua-dua mangsa telah dibawa ke Bahagian Forensik Hospital Gua Musang, untuk bedah siasat.

“Kes disiasat di bawah Seksyen 41 (1) Akta Pengangkutan Jalan Raya 1987 kerana memandu secara melulu, sehingga menyebabkan kemalangan maut,” katanya. — AlHijrah Online


“KELUARGA PUN DAIF, MACAM MANA NAK TUMPANG RUMAH MEREKA?” – MANGSA BANJIR

JERTIH: Tumpang berlindung di pusat pemindahan sementara (PPS) merupakan pilihan tunggal yang ada bagi segelintir mangsa banjir yang kediaman mereka rosak teruk, malah ada yang dihanyutkan banjir minggu lepas.

“Ke mana lagi saya hendak menumpang selepas rumah sewa saya rosak teruk dan hanyut… Nak menumpang di rumah ibu bapa, keadaan mereka pun daif,” kata Norul Shahida Mohamad, 38, ketika meluahkan rasa sayu mengenang nasib yang menimpa dirinya dan keluarga.

Norul Shahida ditemui di PPS Masjid Kampung La dekat sini, yang kini menempatkan 53 mangsa banjir daripada 12 keluarga yang masih belum berpeluang pulang ke rumah masing-masing kerana kediaman mereka rosak teruk akibat banjir besar 18 Dis lepas.

“Saya berharap ada pihak tampil menghulurkan bantuan termasuk bantuan tempat tinggal walaupun bersaiz kecil untuk kami sekeluarga,” katanya.

Wanita itu berkata keluarganya tidak mampu membina rumah sendiri kerana dia hanya bekerja membuat kuih dibantu suaminya Sairin Tuah, 37, dan mereka mempunyai tiga anak berusia empat hingga 11 tahun.

Berkongsi nasib sama, Maziah Awang Long, 62, yang memberitahu dia sekeluarga tinggal di PPS berkenaan sejak 12 hari lepas setelah rumah mereka ditenggelami banjir.

“Walaupun sebahagian besar mangsa telah pulang ke rumah masing-masing tapi saya sekeluarga terpaksa terus tinggal di sini memandangkan rumah kami mengalami kerosakan.

“Bahagian dapur rumah roboh dan tandas rosak. Kalau saya balik, nak bersih diri macam mana kerana tandas rosak, rumah pun masih belum dibersihkan sepenuhnya…penuh lumpur,” katanya.

Maziah berkata lagi, dia tinggal di rumah berkenaan bersama tujuh ahli keluarganya termasuk cucu perempuan berusia empat bulan.

Menurutnya, rumah saudara-maranya yang terletak berdekatan juga menerima nasib sama menyebabkan dia sekeluarga tidak dapat menumpang berteduh.

“Setakat ini saya pun tak pasti ada pihak yang akan membantu membaiki kerosakan itu atau tak… Kami tak mampu baiki kerosakan itu dalam masa terdekat,” katanya yang turut menyibukkan diri membantu sukarelawan memasak untuk penduduk di PPS bagi mengurangkan rasa sedih.

Banjir yang melanda Terengganu bermula 18 Dis lepas disifatkan sebagai banjir terburuk apabila lebih 40,000 penduduk di semua daerah di negeri itu terjejas dan terpaksa dipindahkan ke PPS. –AlHijrah Online


SESI PERSEKOLAHAN PADA JANUARI BERMULA 2026

KUALA LUMPUR: Sesi persekolahan akan kembali dimulakan pada Januari bermula 2026, umum Menteri Pendidikan Fadhlina Sidek.

Beliau berkata Kementerian Pendidikan (KPM) juga merancang untuk diawalkan permulaan kalendar akademik sesi 2024/2025 kepada Februari 2025.

“KPM telah meneliti cadangan untuk mengembalikan semula kalendar akademik persekolahan bermula pada Januari seperti sebelum ini…berharap dengan pengumuman ini, aspek kewangan dan ekonomi dapat dirancang mulai sekarang oleh semua pihak yang terlibat.

“Secara tidak langsung perancangan cuti keluarga, kenduri-kendara dan cuti guru seperti yang telah diumumkan dalam 10 prakasa sempena sambutan Hari Guru dapat diatur berdasarkan kalendar akademik persekolahan ini yang akan diwartakan,” katanya pada sesi soal jawab di Dewan Rakyat hari ini.

Beliau menjawab soalan Aminolhuda Hasssan (PH-Sri Gading) yang ingin tahu bilakah sesi akademik persekolahan dapat dimulakan pada Januari seperti lazimnya sebelum penularan COVID-19.

Mengulas lanjut, Fadhlina berkata pihaknya sedang melihat kepada keperluan dan kesesuaian penyediaan kalendar akademik persekolahan bagi memastikan proses pengajaran dan pembelajaran dapat dilaksanakan secara optimum dan memenuhi jumlah 190 hari persekolahan yang diperlukan dalam setahun.

“KPM juga telah melakukan penjajaran kepada jadual peperiksaan awam supaya ia selari dengan perubahan kalendar akademik persekolahan,” katanya.

Menurutnya, sebarang perubahan kepada kalendar akademik persekolahan perlu mengambil kira faktor ekonomi setempat, kejadian banjir pada hujung tahun selain memastikan ia tidak mengganggu jadual peperiksaan awam seperti Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM).–AlHijrah Online


LELAKI MAUT DENGAN EMPAT KESAN TEMBAKAN DI KEPALA

SHAH ALAM: Seorang lelaki tempatan maut dengan empat kesan tembakan di bahagian kepala dalam kejadian berhampiran Balai Polis Sungai Jarom, Kuala Langat, lewat malam tadi.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata pihaknya menerima laporan daripada anggota sukarelawan polis kira-kira 11.30 malam, mengatakan terdapat satu kejadian  tembak.

“Pengadu sedang bertugas sentri kawasan Balai Polis Sungai Jarom telah mendengar beberapa letupan yang kuat berhampiran Balai Polis Sungai Jarom dan terus menuju ke kawasan kejadian.”

“Pengadu mendapati seorang lelaki warga tempatan sedang terbaring kaku di bahu jalan dalam keadaan berdarah,” katanya dalam kenyataan hari ini.

Ahmad Ridhwan berkata pihak klinik kesihatan Telok Panglima Garang yang hadir, mengesahkan mangsa maut di tempat kejadian akibat pendarahan di kepala, dan unit forensik turut menjumpai lima kelongsong peluru di sekitar tempat kejadian.

Katanya hasil siasatan polis, mangsa yang berusia 39 tahun itu memiliki 13 rekod jenayah lampau dan kes disiasat di bawah Seksyen 302 Kanun Keseksaan kerana kesalahan membunuh.

Polis giat menjalankan usaha untuk mengesan suspek dan menasihati orang awam agar tidak membuat sebarang spekulasi yang boleh mengganggu siasatan.

Mana-mana individu yang mempunyai maklumat berkaitan kejadian diminta untuk tampil ke balai polis berdekatan bagi menyalurkan maklumat dan menghubungi bilik gerakan Ibu Pejabat Polis Daerah Kuala Langat di talian 03-31872222.–AlHijrah Online


PM ANWAR SAKSI PEMETERAIAN MOU ANTARA SYARIKAT MALAYSIA-ARAB SAUDI

JEDDAH: Perdana Menteri Datuk Seri Anwar Ibrahim telah menyaksikan pemeteraian tiga Memorandum Persefahaman (MoU) antara syarikat swasta Malaysia dan Arab Saudi.

Ketiga-tiga MoU itu ditandatangani antara Dagang Nexchange Bhd dan Ajlan & Bros Holding Group Co; Dewan Perniagaan Antarabangsa Kuala Lumpur dan Wadi Makkah Knowledge Co; dan Qhub International Sdn Bhd dan Eromman Technologies Sdn Bhd.

Majlis yang turut disaksikan oleh Pengerusi Dewan Perniagaan dan Perindustrian Jeddah Sheikh Mohammed Yousuf Naghi berlangsung di The Ritz-Carlton Jeddah selepas solat Tarawih malam tadi.

Turut hadir ialah Menteri Luar Datuk Seri Dr Zambry Abdul Kadir, Menteri Komunikasi dan Digital Fahmi Fadzil dan Duta Besar Malaysia ke Arab Saudi Datuk Wan Zaidi Wan Abdullah.

Terdahulu, Anwar dan delegasinya yang kini dalam lawatan rasmi tiga hari ke ke Arab Saudi telah mengadakan pertemuan dengan kira-kira 20 pemimpin syarikat negara itu dalam mesyuarat meja bulat untuk membincangkan bidang kerjasama dan sektor-sektor baharu yang boleh diterokai bersama.

Pada mesyuarat selama sejam itu, Perdana Menteri memberi jaminan kepada pemimpin industri Arab Saudi bahawa mereka kini boleh mengharapkan kestabilan politik di Malaysia serta pendekatan perniagaan yang lebih dinamik daripada kerajaan semasa.

Anwar juga berjanji bahawa pentadbirannya akan komited untuk memastikan tadbir urus yang baik.

Perdana Menteri turut diberi taklimat oleh ahli perniagaan Malaysia mengenai penglibatan meluas mereka dalam bandar futuristik Neom, projek mega terbaharu Arab Saudi, dan pelbagai peluang yang menanti pihak industri dari Malaysia.

Sementara itu, Sheikh Mohammed Yousuf menyifatkan Malaysia sebagai inspirasi untuk pembaharuan sambil menambah komuniti perniagaan Arab Saudi yakin dengan kestabilan politik di Malaysia dan bersedia untuk membawa usaha mereka ke peringkat seterusnya.

“Melangkah ke hadapan, kami mengintai peluang dalam tenaga boleh diperbaharui, dan kami berharap pelabur Arab Saudi boleh melibatkan diri dalam usaha sama dan memanfaatkan pengetahuan Malaysia,” katanya.

Antara lain, syarikat-syarikat Arab Saudi telah menyatakan minat mereka untuk meneroka dalam pembuatan cip mikro dan semikonduktor, sektor perubatan dan pendidikan.

Perdana Menteri dan delegasi dijadual berlepas pulang hari ini. — AlHijrah Online


ORANG AWAM LEMPAR MERCUN PADA POLIS

KUALA LUMPUR: Sepasukan anggota polis dilempar mercun semasa menyuraikan sekumpulan orang awam yang berkumpul di kawasan Pangsapuri Sri Perak, Bandar Baru Sentul, malam tadi

Menurut Ketua Polis Daerah Sentul, ACP Beh Eng Lai, pihaknya mendapat maklumat kira-kira 200 individu terlibat dalam aktiviti membakar mercun secara terbuka di lokasi berkenaan pada jam 12.50 tengah malam.

“Sebaik tiba, kami mendapati kira-kira 200 individu dipercayai penduduk pangsapuri berkenaan berkumpul di kawasan tempat letak kereta dan sedang bermain mercun.

“Keadaan menjadi sangat tegang dengan letupan mercun yang tidak terkawal apabila kehadiran polis disedari oleh penduduk pangsapuri terbabit,” katanya.

Eng Lai mengulas, polis telah memberikan amaran kepada mereka untuk berhenti namun tidak dihiraukan.

“Semasa pihak polis sedang menyuraikan orang ramai yang berkumpul, tiba-tiba satu letupan kuat berlaku dan hampir mengenai pihak polis yang sedang bertugas di lokasi kejadian.

“Letupan terbabit dipercayai daripada mercun yang sengaja dilontar kepada pihak polis. Selepas letupan itu berlaku, orang ramai kemudian segera beredar dari kawasan berkenaan,” katanya.

Bagaimapun, tiada sebarang kecederaan dilaporkan dan keadaan berjaya dikawal polis.

Kes disiasat mengikut Seksyen 506 Kanun Keseksaan serta Seksyen 3(5) Akta Kesalahan Kecil kerana menakutkan secara jenayah dan larangan membakar bunga api yang memperuntukkan hukuman penjara sehingga tujuh tahun atau denda atau kedua-duanya sekali.

Bagi mereka yang mempunyai sebarang maklumat berkaitan kejadian itu, boleh menghubungi Bilik Gerakan IPD Sentul di 03-40482206.–AlHijrah Online


KUALITI BAHAS: AHLI PARLIMEN PERLU LEBIH BERADAB, BERBUDI BAHASA

Siapa gemar tonton persidangan Dewan Rakyat yang sedang rancak berlangsung?

Tidak kiralah menerusi saluran media rasmi kerajaan, mahu pun di media sosial dan platform-platform lain, rakyat Malaysia pastinya menaruh harapan agar pelbagai persoalan dan permasalahan rakyat diutarakan, sekali gus mendorong pencarian penyelesaian di dewan itu dengan lebih berkesan.

Menarik, memang menarik untuk ditonton. Namun apabila ada ‘scene’ ahli-ahli parlimen berdebat, ada unsur perli-memerli, ejek-mengejek dan berbicara perkara yang tidak sepatutnya sehingga lari dari konteks perbahasan, maka ada sesuatu yang tidak kena dan perlu diperbaiki.

Itulah senario semasa, sejak bermulanya sidang Dewan Rakyat baru-baru ini, yang memperlihatkan pelbagai usul, perbahasan, perdebatan dalam kalangan wakil rakyat yang kita sendiri pilih.

Penulis pasti, ramai yang gemar menonton babak-babak ‘bertikam lidah’ sesama anggota parlimen, apatah lagi tontonan di laman Youtube dan media sosial tentang sesi parlimen Malaysia sering kali mendapat tontonan tinggi.

Aksi berbalas ‘serangan’ antara kumpulan kerajaan dengan pembangkang memang seronok untuk dilihat, namun wajarkah ia berlaku? Patutkah Dewan Rakyat dijadikan platform melempiaskan segala ketidakpuasan hati ahli-ahli Yang Berhormat, lebih-lebih lagi isu yang berkait kepentingan politik?

Rakyat sentiasa memerhati dan menilai. Tidak kurang juga yang mempersoal profesionalisme dan kredibiliti wakil-wakil rakyat ketika berbahas, lebih-lebih lagi di dalam Parlimen.

Dewan Rakyat sering disebut dewan yang mulia. Kerana di situlah pelbagai ketetapan, kelulusan, perbincangan usul dibuat. Penulis yakin, semua ahli-ahli Yang Berhormat memahami peraturan-peraturan dewan dan ‘do’s and don’ts’ dalam mesyuarat-mesyuarat yang dilangsungkan.

Penulis baru-baru ini berbicara bersama Pengerusi TV AlHijrah, yang juga Pengarah Urusan Kumpulan Karangkraf, Datuk Hussamuddin Yaacub mengenai isu kualiti perbahasan para YB kita di parlimen. Bagaikan kecewa dengan situasi di Parlimen itu, Hussamuddin yang cakna tentang isu ini berkata perbahasan ahli parlimen sepatutnya bermutu, lebih serius dan beradab, bukan sebaliknya!

“Saya malu dengan anak cucu saya apabila saya tengok perangai segelintir ahli-ahli parlimen ketika mereka berdebat. Komen-komen yang tidak perlu itu, lebih baik diam sahaja”.

Bagi Hussamuddin, perkara-perkara yang tidak penting untuk dibincang, tidak perlu dibangkitkan kerana ia hanya membazir masa di Dewan Rakyat sahaja.

“Jangan bazirkan masa anggota parlimen, dan juga waktu rakyat yang sedang menonton”.

Hussamuddin sebelum ini lantang di media sosial mengkritik anggota-anggota parlimen yang dilihat memekik, menjerit, biadab serta berhujah bodoh dan tidak berhemah.

Beliau juga mahu rakyat menilai tindak-tanduk para YB ini, dan menasihatkan pengundi supaya elak memilih mereka lagi berikutan sikap dan minda kelas tiga yang ditampilkan di pentas Dewan Rakyat.

Walau apa pun, penulis berharap kita semua renung dan lihat kualiti perbahasan di Britain, Amerika Syarikat, dan negara-negara Eropah yang lebih profesional, memiliki kredibliti dan beretika. Namun jangan pula contohi insiden-insiden baling kerusi, bergaduh dan bercakaran sesama anggota parlimen, sebagai mana berlaku di Taiwan, Hong Kong dan Korea Selatan.

Wakil rakyat di Malaysia kena sedar, setiap tindak tanduk mereka di Parlimen ditonton dan dinilai rakyat. Maka, tampilkanlah keperibadian mulia, profesional dan bertanggungjawab.

Tingkah laku negatif juga akan beri kesan buruk kepada masyarakat, lebih-lebih lagi anak-anak muda yang berhasrat berkecimpung dalam politik dan memiliki aspirasi besar menentukan hala tuju negara tercinta.

Buat para YB, semoga terus bersidang dengan penuh wibawa dan janganlah lupa, sebagai pemimpin, agenda dan kepentingan rakyat, mengatasi segala-galanya. Teliti dan fahamilah bai’ah, akujanji mahu pun ikrar sebagai wakil rakyat dan hayatinya sebagai panduan melaksanakan tugas dan amanah sebaik mungkin, Insha Allah.

Penulis adalah Ketua Jabatan Berita dan Ehwal Semasa, TV AlHijrah


ANAK GAJAH MATI DILANGGAR KERETA

LAHAD DATU: Seekor anak gajah mati akibat dilanggar sebuah kereta Perodua Viva dalam satu kemalangan di Kilometer 13 Jalan Lahad Datu-Sandakan, awal pagi tadi.

Pegawai Jabatan Hidupan Liar Lahad Datu Sylvester Saimin ketika dihubungi berkata kejadian itu berlaku kira-kira 2.16 pagi dan anak gajah spesis Gajah Pygmy Borneo itu mati di lokasi kejadian.

“Pemandu kenderaan terbabit pula dipercayai tidak mengalami kecederaan namun kenderaan yang dipandunya rosak di bahagian hadapan,” katanya hari ini.

Menurutnya kejadian itu berlaku dipercayai berlaku apabila anak gajah berkenaan secara tiba-tiba melintas jalan menyebabkan pemandu terbabit tidak dapat mengelak lalu melanggar haiwan mamalia itu.

“Jabatan Hidupan Liar Lahad Datu kemudian melakukan post mortem sebelum menanam bangkai anak gajah berkenaan,” katanya lagi.–AlHijrah Online


MACAU SCAM: 12 INDIVIDU DITAHAN MEMBABITKAN PENIPUAN RM11 JUTA

IPOH: Seramai 12 individu termasuk empat wanita warga tempatan direman kerana disyaki terlibat dalam kegiatan Macau Scam yang membabitkan kerugian berjumlah RM11 juta.

Perintah tahanan reman yang dikeluarkan Hakim N. Priscilla Hemamalini bermula hari ini hingga 23 Disember di bawah Seksyen 4 (1) Akta Pencegahan Jenayah (POCA).

Kesemua 12 individu tersebut antara 22 warga tempatan yang ditangkap dalam satu operasi khas di sebuah kondominium di Sri Petaling, Kuala Lumpur pada 30 Oktober lalu.

Tangkapan dilakukan susulan laporan polis daripada seorang mangsa yang mengalami kerugian berjumlah RM67 ribu selepas menerima panggilan daripada suspek, pada 19 Oktober lalu.

Terdahulu, sindiket itu dipercayai beroperasi selama dua tahun dan bertanggungjawab ke atas 76 kes penipuan sindiket Macau Scam.

Kumpulan terbabit dipercayai melakukan aktiviti penipuan di luar negara sebelum kembali ke Malaysia, dengan menyasarkan mangsa warga tempatan.–AlHijrah Online


SOLAT DENGAN SAF RAPAT DI PERLIS BERMULA HARI INI

ARAU: Solat jemaah dengan saf rapat mula dilaksanakan di masjid seluruh Perlis hari ini selepas mendapat perkenan Raja Perlis, Tuanku Syed Sirajuddin Putra Jamalullail.

Timbalan Pengerusi yang juga Imam Dua Masjid Negeri Arau, Zubair Abdullah berkata kebenaran itu memberi peluang kepada lebih ramai umat Islam untuk mengimarahkan masjid bagi menunaikan solat fardu.

Katanya walaupun kebenaran saf rapat diberikan, jemaah yang hadir tetap perlu mematuhi prosedur operasi standard (SOP) sedia ada seperti memakai pelitup muka, membawa sejadah sendiri, dan mendaftar masuk melalui aplikasi MySejahtera.

“Saf itu boleh dalam keadaan rapat tetapi mengikut sejadah masing-masing. Kita difahamkan negeri-negeri lain masih belum lagi dirapatkan seperti Perlis.

“Ahli jawatankuasa masjid sentiasa memastikan jemaah yang hadir mematuhi SOP yang telah ditetapkan terutama pemakaian pelitup muka.

“Sekiranya ada jemaah yang terlupa membawa pelitup muka, ia disediakan pihak masjid untuk digunakan jemaah yang hadir,” katanya kepada Alhijrah Online

Beliau juga memaklumkan jumlah jemaah yang hadir untuk solat jemaah juga meningkat selepas kebenaran solat saf rapat.

Sementara itu, seorang jemaah Hamidun Hamzah, melahirkan rasa syukur atas kelonggaran solat saf rapat bermula hari ini.

“Alhamdulillah dengan kebenaran ini kita harapkan bilangan jemaah akan bertambah ramai,” katanya.

Pada Khamis, Majlis Agama Islam dan Adat Istiadat Melayu Perlis (MAIPs) mengumumkan semua masjid di seluruh Perlis akan mula solat berjemaah dengan merapatkan saf, berkuat kuasa solat Subuh pada Sabtu.

Kebenaran itu setelah meneliti perkembangan semasa COVID-19 di negeri itu dan hanya dilaksanakan di semua masjid, manakala surau atau tempat awam masih belum dibenarkan solat saf rapat.

MAIPs pada Khamis juga menjelaskan jemaah perlu membawa saiz sejadah standard dan tidak berlaku sentuhan fizikal. – AlHijrah Online


Amaran penduduk Kristian Palestin  kepada Israel

Christian Today hari ini melaporkan bahawa penduduk Baitulmaqdis yang beragama kristian telah berusaha menentang tindakan pihak Israel yang ingin mengambil tanah mereka.

Penggubal undang-undang Isreal telah membuat beberapa percubaan untuk ‘mengesahkan’ pemilikan mereka ke atas gereja di Baitulmaqdis. Terbaru pihak Israel cuba memperkenalkan ‘Akta Penyewa’ yang telah menerima kecaman daripada pelbagai pihak di seluruh dunia sehingga menyebabkan penutupan sementara ke atas Gereja Sepulchre.


Isu Syria: Wayang kuasa besar

KETEGANGAN terkini antara Arab Saudi yang disokong Amerika Syarikat dan Iran akibat serangan yang dilancarkan ke atas loji minyak milik Aramco pada 15 September lalu menenggelamkan tumpuan masyarakat antarabangsa terhadap konflik sedia ada di rantau Asia Barat.

Wayang yang dimainkan Washington dan kuasa besar lain
telah berjaya mengalih isu sebenar krisis kemanusiaan di Syria, Yemen dan
kezaliman yang dilakukan regim Zionist terhadap penduduk Palestin di kawasan
yang dikuasainya.

Selepas berjaya menguasai Raqqa dan Deir az Zour yang sebelum ini dikuasai Islamic State (IS), Amerika Syarikat memejamkan mata dan memekakkan telinga dengan nasib yang menimpa mangsa konflik di bahagian timur laut Syria.

Ketika sedang galak menyusun percaturan untuk mengekalkan
kuasa di kawasan itu, lebih 406 kematian dilaporkan di kem Al Hol sepanjang
Disember 2018 sehingga September 2019.  80 peratus atau 339 daripada mereka terdiri daripada
kanak-kanak.

Dalam laporannya, International Rescue Committee (IRC),
berkata angka kematian membabitkan mereka yang berusia bawah lima tahun
meningkat hampir dua kali ganda sejak Mac lalu yang disebabkan wabak penyakit
dan kekurangan zat makanan di kem yang menempatkan lebih 70,000 pelarian.

Kini dalam krisis kemanusiaan yang semakin tenat di Syria dan Yemen, kuasa besar dunia termasuk Rusia sama sekali tidak berminat untuk mencari penyelesaian. Sebaliknya atas kepentingan tertentu melangsungkan agenda untuk terus memporak poranda rantau berkenaan.

Dalam kebimbangan berjuta-juta pelarian menghadapi musim
sejuk pada tahun ini, strategi mereka mengalih tumpuan terhadap perbuatan
mereka sebelum ini telah berjaya dialih.

Hampir semua laporan utama media dan portal antarabangsa berpengaruh tertumpu kepada tindakan yang akan diambil oleh Presiden Donald Trump terhadap Iran serta kumpulan pemberontak Houthi di Yemen selepas loji penapis di Abqaiq dan telaga minyak Kuraish di Arab Saudi menjadi sasaran dron sehingga menjejaskan lima peratus bekalan minyak dunia.

Tehran yang selamanya dilabel Negara Paksi Kejahatan oleh
pentadbiran Washington telah memberi amaran tidak akan berdiam diri jika
diserang.

Dalam situasi ini, ia bukan sentimen perseteruan Syiah-Sunnah tetapi percaturan sebenar Amerika Syarikat untuk terus menguasai sumber minyak dunia serta kawasan strategik di rantau itu.

Sementara Kremlin akan memperkukuhkan lagi pengaruhnya ke
atas Tehran dan memperkemas prasarana ketenteraannya di Syria dengan alasan
mengimbangi pengaruh kuasa Barat.

Permainan ini akan memberi kedudukan selesa kepada Presiden Bashar al Assad kerana sebarang usaha masyarakat antarabangsa untuk menamatkan konflik yang mengorbankan hampir 600,000 nyawa di Syria sejak lebih lapan tahun lalu akan dihalang Moscow kerana ia menjadi satu-satunya negara di Asia Barat yang menempatkan kepentingan ketenteraan Rusia.

Pihak yang paling untung dalam situasi ini adalah Israel.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


KORONAVIRUS: CHINA LAPOR LEBIH BANYAK KEMATIAN KES BAHARU

KUALA LUMPUR: China melaporkan 46 kematian baharu akibat novel koronavirus pada Jumaat, menjadikan angka kematian dicatatkan sebanyak 259 setakat ini.

Kedutaan China di Malaysia dalam status terkini yang dimuat naik media sosial Facebook hari ini menyatakan, 45 kematian baharu dicatatkan di pusat wabak berkenaan berlaku di Wilayah Hubei manakala satu kematian direkodkan di bandar Chongqing pada malam Jumaat.

Pada hari yang sama, China melaporkan sebanyak 2,102 kes baharu disahkan dengan 268 kes kritikal, menjadikan sebanyak 11,791 kes jangkitan disahkan setakat ini.

“Sehingga jam 12 malam 31 Januari, Suruhanjaya Kesihatan Negara menerima sejumlah 11,791 kes (masing-masing kurang satu kes selepas pengesahan di Wilayah Jiangxi, Shaanxi dan Gansu) dan daripada jumlah itu, sebanyak 1,795 kes serius, 259 kematian, dan 243 orang dibenarkan keluar hospital,” menurut kenyataan itu.

Selain itu, sebanyak 17,988 orang disyaki dijangkiti setakat ini. Sementara itu, seramai 136,987 keluarga pesakit sudah dikesan, 6,509 orang dibenarkan keluar daripada pemantauan perubatan dan 118,478 masih dikuarantin. — BERNAMA


PENAGIH GAM SERANG KERETA POLIS GUNA PARANG

BEAUFORT: Seorang lelaki dipercayai dalam keadaan khayal akibat ketagihan gam bertindak mengamuk dan cuba menyerang kenderaan polis menggunakan parang, di Kampung Kiambor, Kuala Penyu, di sini semalam.

Ketua Polis Daerah Beaufort Dept Supt Ismail Abdullah berkata, kejadian berlaku kira-kira jam 12.15 tengah malam apabila sepasukan anggota Ronda Cegah Jenayah Balai Polis Kuala Penyu dan Unit Kereta Peronda (MPV) Ibu Pejabat Polis Daerah (IPD) Beaufort menerima maklumat mengenai seorang lelaki berusia 40 tahun mengamuk di kampung berkenaan.

“Ketika kejadian, lelaki terbabit tiba-tiba keluar dari kawasan semak dan bertindak menyerang kenderaan milik Polis Diraja Malaysia (PDRM) dengan menggunakan parang dan terus melarikan diri.

“Suspek kemudian berjaya ditahan namun ketika ditahan, suspek tidak memberikan kerjasama sambil kedua-dua belah tangannya memegang parang dan pisau pemotong daging,” katanya seperti dilapor Sinar Harian, hari ini.

Suspek ditahan reman selama empat hari bermula Isnin untuk siasatan lanjut mengikut Seksyen 506, Seksyen 186 dan Seksyen 427 Kanun Keseksaan, katanya.

“Suspek ditahan kerana mengugut secara jenayah dan menghalang anggota polis menjalankan tugas serta merosakkan dua kenderaan milik PDRM dengan menggunakan parang.

“Siasatan awal mendapati, punca suspek mengamuk kerana disyaki khayal dan seorang penagih gam,” katanya.—AlHijrah Online


Enam pemancing dikhuatiri hilang

KUALA LUMPUR – Enam pemancing dikhuatiri hilang selepas keluar  memancing dari Jeti Tanjung Berembang, di Nibong Tebal, sejak pagi semalam.

Menurut Pengarah Maritim Pulau Pinang, Kapten Maritim Hamizan Harun kesemua mereka keluar menggunakan sebuah bot fiber berjalur merah, biru  dan hitam pada kira-kira jam 8.00 pagi.

Bot berkenaan dikendalikan seorang lelaki yang dikenali Khairul Anwar bersama lima lagi pemancing warga tempatan.

“Abang kepada salah seorang pemancing membuat laporan polis selepas  adiknya tidak pulang dan gagal dihubungi,” katanya ketika dihubungi Sinar Harian.

Hamizan berkata, Maritime Rescue Sub Centre (MRSC) Langkawi  telah mengaktifkan operasi mencari dan menyelamat (SAR) sejurus aduan diterima awal  pagi tadi.


TERBABIT DADAH, EMPAT PEGAWAI BOMBA KELANTAN BERDEPAN TINDAKAN BUANG KERJA

KOTA BHARU: Empat pegawai bomba di negeri ini bakal berdepan tindakan tegas termasuk dibuang kerja sekiranya didapati bersalah terhadap penyalahgunaan dadah.

Pengarah Jabatan Bomba dan Penyelamat Malaysia (JBPM) Kelantan Zainal Madasin berkata dua pegawai sepenuh masa (PSM) dan dua pegawai bomba bantuan (PBB) itu dikesan menerusi proses pemutihan yang dijalankan di peringkat jabatan, baru-baru ini.

Beliau berkata terlibat dalam pengedaran dan penyalahgunaan dadah adalah sesuatu yang boleh menjatuhkan imej jabatan sekali gus perlu dikenakan tindakan tegas.

“Walaupun hanya segelintir yang terbabit, kita tidak mahu mereka ini menjadi virus di dalam jabatan sehingga mencemarkan pasukan bomba.

“Golongan seperti ini boleh menjejaskan keselamatan dari segi pekerjaan dan jalan terbaik adalah dengan mengambil tindakan buang kerja,” katanya kepada pemberita selepas Majlis Perhimpunan Bulanan dan Jasamu Dikenang di Ibu Pejabat JBPM Kelantan di Tunjong hari ini.

Mengulas lanjut, Zainal berkata proses pemutihan dijalankan susulan kes penahanan seorang PSM oleh polis di Jeli pada 30 Okt lepas kerana disyaki terbabit menyeludup daun ketum dari Kedah yang turut menggunakan kenderaan milik jabatan yang diklon.

“Kita mahukan anggota yang lebih berdisiplin dan berintegriti. Sekiranya dibuang kerja kerana terbabit dengan dadah, ia pasti amat memalukan dan menjejaskan keluarga sendiri.

“Dalam soal ini, JBPM Kelantan akan terus bekerjasama dengan Agensi Antidadah Kebangsaan (AADK) dan Polis Diraja Malaysia (PDRM) bagi memastikan setiap anggota dan pegawai kita bersih daripada kegiatan seperti itu,” katanya.

Sementara itu, Zainal berkata lebih 1,200 anggota PSM, PBB dan Pasukan Bomba Sukarela (PBS) sudah bersiap siaga bagi menghadapi gelombang kedua monsun timur laut di negeri itu.

Beliau berkata persediaan menghadapi banjir turut melibatkan 47 bot dan tujuh lori bagi kegunaan mengangkut dan memindahkan mangsa sekiranya berlaku banjir besar. — AlHijrah Online


84 PERATUS TANAH WAKAF TELAH DIBANGUNKAN

KUALA LUMPUR: Setakat 31 Julai 2023, sebanyak 84 peratus tanah-tanah wakaf telah dibangunkan seperti pembinaan masjid, madrasah, tanah perkuburan, dan projek-projek komersil.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata hanya 16 peratus sahaja lagi tanah wakaf yang masih belum dibangunkan.

“Antara isu yang timbul dalam membangunkan tanah wakaf antaranya ialah masalah setinggan, lokasi yang tidak strategik dan tidak sesuai dibangunkan serta kekurangan dana untuk pembangunan.

“Namun, pembangunan wakaf tidak terhad di atas tanah wakaf semata-mata, malah wakaf juga boleh dilaksanakan menerusi pelbagai medium lain seperti wakaf tunai, saham wakaf, wakaf aset alih dan banyak lagi,” katanya ketika Sesi Penggulungan Perbahasan Kajian Separuh Penggal Rancangan Malaysia Kedua Belas (KSP RMKE-12) di Dewan Rakyat.

Beliau menjawab pertanyaan Ahli Parlimen Alor Setar Afnan Hamimi Taib Azamudden berhubung perancangan pihak kerajaan untuk menyelesaikan halangan-halangan dan merealisasikan idea pelaksanaan wakaf termasuk bidang kuasa dan pengurusan wakaf.

Menurut Mohd Na’im walaupun wakaf termasuk dalam senarai bidang kuasa negeri, kerajaan melalui Jabatan Wakaf, Zakat dan Haji (JAWHAR) bertindak bagi menyelaras pentadbiran harta wakaf selain membantu pihak Majlis-Majlis Agama Islam Negeri (MAIN) memajukan harta umat Islam sebagai sumber kekuatan ummah pada masa hadapan.

Jelasnya JAWHAR, Yayasan Wakaf Malaysia (YWM), dan MAIN menjalinkan kerjasama yang erat dalam membangun dan memperhebatkan aktiviti wakaf di negara ini.

“Pelbagai aktiviti telah dilaksanakan seperti mesyuarat berkala, siri-siri bengkel dan program turun padang antara JAWHAR dan MAIN telah berjaya merapatkan jurang perbezaan yang ada.

“Malah JAWHAR selaku penyelaras di peringkat Persekutuan turut menjalinkan kerjasama dengan Kementerian / Agensi Pusat seperti Pusat Geospatial Negara, Lembaga Hasil Dalam Negeri, Jabatan Perkhidmatan Awam dan banyak lagi bagi membantu menyelesaikan isu-isu yang timbul berkaitan wakaf di peringkat MAIN,” kata Mohd Na’im.

Manakala di peringkat YWM yang berfungsi bagi mengumpul dana wakaf tunai dan memajukan harta wakaf pula, kerjasama dengan MAIN telah meningkatkan kutipan wakaf dalam bentuk tunai yang diagihkan semula dalam bentuk aset wakaf alih dan tak alih untuk manfaat masyarakat.

Oleh itu kerajaan percaya, pembangunan wakaf tidak akan terhenti setakat ini sahaja, malah banyak peluang boleh diteroka secara bersama oleh JAWHAR, MAIN dan sektor korporat dalam menjana ekonomi negara menerusi wakaf.

Sementara itu berhubung persoalan perbezaan Yayasan Wakaf MADANI dan Wakaf Malaysia, Mohd Na’im menjelaskan perbincangan lanjut sedang dilaksanakan antara Kementerian Kewangan, Kementerian Ekonomi dan JAWHAR dalam memperincikan pelaksanaan wakaf menerusi YWM mahupun Yayasan Wakaf MADANI.

“Walau apa jua inisiatif yang dirangka, Kerajaan akan memastikan setiap entiti berhubung wakaf dapat berperanan dengan teratur dan telus,” katanya. — AlHijrha Online


RAJA SALMAN AGIH 20,000 NASKHAH AL-QURAN DAN TERJEMAHAN DI MALAYSIA

KUALA LUMPUR: Pejabat Penasihat Islam Kedutaan Arab Saudi di Kuala Lumpur bakal mengagihkan sejumlah 20,000 naskhah Al-Quran dan terjemahan hasil sumbangan Raja Arab Saudi Raja Salman bin Abdulaziz Al Saud pada tahun ini di seluruh Malaysia.

Atase Agama Kedutaan Arab Saudi di sini, Syaikh Abdul Rahman Ibrahim Al-Rubai’an berkata pemberian tahunan Raja Salman itu adalah penghargaan dan kasih baginda kepada rakyat Malaysia, selain keprihatinannya terhadap keperluan umat Islam di seluruh dunia dalam menggalas tanggungjawab sebagai Penjaga Dua Kota Suci Makkah dan Madinah.

Beliau berkata pengagihan Al-Quran cetakan Kompleks Percetakan Al-Quran Raja Fahd di Madinah itu, meliputi pelbagai saiz dan terjemahan beberapa bahasa utama di Malaysia termasuk Melayu, Inggeris, Mandarin dan Tamil.

“Naskhah Bahasa Melayu diterjemahkan khas dengan kerjasama Universiti Islam Antarabangsa Malaysia (UIAM).

“Sasaran pengagihan ini adalah kepada badan-badan kerajaan berkaitan hal ehwal Islam, pertubuhan bukan kerajaan (NGO) Islam, maahad tahfiz dan sekolah agama yang memerlukan,” kata Syaikh Abdul Rahman dalam satu kenyataan hari ini.

Mengulas lanjut, beliau berkata setakat ini, pihaknya telah mempersembahkan kepada Raja Perlis Tuanku Syed Sirajuddin Syed Putra Jamalullail sejumlah 300 naskhah al-Quran bersempena Majlis Penutup Tilawah dan Menghafaz Al-Quran Peringkat Negeri Perlis Tahun 2020 baru-baru ini.

Syaikh Abdul Rahman berkata pada majlis itu, Tuanku Syed Sirajuddin merakamkan penghargaan kepada Raja Salman dan Kedutaan Arab Saudi di Kuala Lumpur atas sumbangan yang diberikan kepada negeri baginda.

Beliau berkata sejumlah 500 naskhah Al-Quran juga telah diagih kepada pelajar tahfiz di Kelantan melalui Menteri Besar Datuk Ahmad Yakob pada Majlis Graduasi Tahfiz ke-10 Yayasan Islam Kelantan. — BERNAMA


WARGA EMAS, REMAJA MANGSA KORBAN BANJIR KELANTAN

KUALA KRAI: Seorang warga emas lelaki berusia 70 tahun maut selepas ditemui lemas di Kampung Kuala Gris dekat Dabong di sini, kira-kira jam 7 malam semalam.

Ketua Polis Daerah Kuala Krai Supt Suzaimi Mohammad berkata, mangsa ditemukan oleh orang awam kira-kira 200 meter dari lokasi dilaporkan hilang.

“Mangsa ditemukan oleh orang awam yang ternampak mayat terapung tersangkut pada pokok di dalam sungai berdekatan tempat mangsa dilaporkan terjatuh.

“Mayat mangsa dibawa ke Jabatan Forensik Hospital Kuala Krai untuk proses bedah siasat dan tindakan selanjutnya,” katanya.

Sebelum ini media melaporkan seorang warga emas dipercayai terjatuh dan dikhuatiri lemas ketika ingin mengalihkan sampan di Pengkalan Lan, Sungai Galas dekat Kampung Kuala Gris di sini petang semalam.

Sementara itu, satu lagi rekod korban akibat banjir melibatkan seorang remaja lelaki berumur 13 tahun yang ditemukan lemas di Kampung Talang dekat Kadok, Kota Bharu, kira-kira jam 7.15 malam tadi.

Timbalan Ketua Polis Kelantan Datuk Muhamad Zaki Harun berkata Mohamad Fazli Tamri, mangsa dipercayai sedang menunggang basikal bersama rakannya sebelum tergelincir dan terjatuh ke dalam tali air di kampung itu kira-kira jam 6.20 petang.

“Rakannya cuba menyelamatkan mangsa, bagaimanapun gagal dan telah memanggil penduduk berdekatan untuk meminta pertolongan.

“Operasi mencari berjaya menemukan mangsa kira-kira 50 meter dari tempat dia terjatuh,” katanya seperti dilapor BERNAMA.

Mayat mangsa dibawa ke Hospital Raja Perempuan Zainab II untuk proses bedah siasat dan tindakan selanjutnya.

Setakat ini, dua kes tersebut menjadi angka korban terawal akibat musibah banjir di Kelantan, yang melanda sejak Jumaat lalu.–AlHijrah Online


Wakaf Pendidikan MAIWP instrumen bermanfaat untuk IPT

KUALA LUMPUR – Majlis Agama Islam Wilayah Persekutuan (MAIWP) melancarkan perkhidmatan terbarunya, Wakaf Pendidikan Tinggi dalam merancakkan lagi penggunaan instrumen wakaf bagi pembangunan umat Islam, hari ini.

Inisiatif ini diperkenal untuk memberi manfaat kepada institusi pengajian tinggi (IPT) bagi menampung kos aktiviti akademik selain memudahkan pelajar melalui pemberian biasiswa dan elaun.

Untuk tujuan itu, lima buah IPT diberi kelulusan untuk melaksanakan kutipan wakaf pendidikan iaitu Universiti Malaya (UM), Universiti Pertahanan Nasional Malaysia (UPNM), Universiti Teknologi Malaysia Kuala Lumpur (UTMKL), Kolej Poly-Tech Mara (KPTM) dan Kolej Profesional Baitulmal Kuala Lumpur (KPBKL).

Majlis Pelancaran Wakaf Pendidikan Tinggi ini dirasmikan Menteri di Jabatan Perdana Menteri, Datuk Seri Dr. Mujahid Yusof di ibu negara petang tadi.


COVID-19: 645 KES ATAU 22.2 PERATUS PESAKIT TELAH PULIH – KKM

KUALA LUMPUR: Sebanyak 108 individu telah pulih hari ini, menjadikan jumlah kumulatif kes yang pulih sepenuhnya dari COVID-19 dan telah discaj daripada wad adalah 645 kes bersamaan 22.2 peratus daripada keseluruhan kes wabak itu.

Kementerian Kesihatan Malaysia (KKM) dalam kenyataan hari ini berkata, setakat jam 12 tengah hari, terdapat 142 kes baharu dilaporkan.

KKM berkata ini menjadikan jumlah kes positifCOVID-19 di Malaysia adalah sebanyak 2,908 kes.

“Sehingga kini, seramai 102 kes positif COVID-19 sedang dirawatdi Unit Rawatan Rapi (ICU). Daripada jumlah tersebut, 66 kes memerlukan bantuan pernafasan.

“Daripada maklumat terkini yang dilaporkan ke Crisis Preparedness and Response Centre (CPRC) Kebangsaan, dukacita dimaklumkan bahawa sehingga kini terdapat pertambahan dua lagi keskematian berkaitan COVID-19.

“Justeru, jumlah kumulatif kes kematian COVID-19 di Malaysia adalah sebanyak 45 kes (1.55 peratus daripada jumlah keseluruhan kes),” kata KKM.

KKM berkata kes kematian ke-44 (kes ke-193) merupakan perempuan warganegara Malaysia berumur 80 tahun dan mempunyai latarbelakang penyakit kencing manis, darah tinggi dan penyakit jantung.

“Beliau mempunyai sejarah kontak rapat dengan kes positif COVID-19 (kes ke-115). Beliau telah dirawat di Hospital Kuala Lumpur pada 13 Mac 2020 dan disahkan meninggal dunia pada 31 Mac 2020 jam 4.30 pagi,” kata kenyataan KKM.

KKM berkata kes kematian kedua hari ini membabitkan ke-45 (kes ke-1053) merupakan lelaki warganegara Malaysia berumur 62 tahun dan mempunyai latar belakang penyakit kencing manis dan darah tinggi.

“Beliau mempunyai sejarah kontak rapat dengan kes positif COVID-19 (kes ke-486). Beliau telah dirawat di Hospital Kuala Lumpur pada 17 Mac 2020 dan disahkan meninggal dunia pada 31 Mac2020 jam 10.46 malam.

“KKM mengucapkan takziah kepada ahli keluarga mereka,” kata kenyataan kementerian. — AlHijrah Online


ZAKAT MAMPU RAPATKAN JURANG GOLONGAN KAYA & MISKIN

PEKAN, 26 Jun – Konsep zakat yang merupakan rukun Islam keempat mampu menegakkan prinsip keadilan sosial supaya tidak berlaku jurang perbezaan yang terlalu besar antara golongan kaya dan miskin, kata Perdana Menteri Datuk Seri Najib Tun Razak.

Beliau berkata zakat yang diwajibkan terhadap umat Islam yang layak berzakat juga mampu membersihkan harta dengan membantu golongan yang memerlukan sekaligus dapat membentuk akhlak mulia dan mengukuhkan hubungan antara umat Islam di negara ini.

“Apabila kita lihat konsep dan tujuan zakat yang diwajibkan ini antaranya ialah untuk bentuk keperibadian yang mulia supaya kita tidak terbawa-bawa dengan sikap yang sombong, takbur dan terlalu sangat mengejar kebendaan sehingga lupa akan asas agama.

“Inilah asas agama kita, asas kesyukuran kita, asas hubungan dengan manusia dan inilah sebabnya pemberian dan sumbangan zakat itu sangat penting dalam masyarakat,” katanya.

Najib demikian ketika berucap pada majlis penyampaian sumbangan zakat berjumlah RM1.72 juta kepada 6,264 golongan asnaf yang terdiri daripada warga emas, orang kurang upaya (OKU), dan ibu tunggal di kawasan Parlimen Pekan di sini hari ini.

Hadir sama isteri perdana menteri Datin Seri Rosmah Mansor yang turut membantu mengagihkan zakat kepada penerima. Antara penyumbang zakat yang hadir ialah Pengerusi Bank Rakyat Jen (B) Tan Sri Abdul Aziz Zainal, Pengerusi Kumpulan Naza Corporation Holdings Sdn Bhd SM Nasaruddin SM Nasimuddin, Pengerusi UDA Holdings Berhad Datuk Dr Shafie Abdullah.

Dalam majlis yang diadakan di Dewan Konvensyen itu, Najib yang juga Anggota Parlimen Pekan sebelum itu turut menerima sumbangan zakat lebih RM1.72 juta yang disampaikan lapan badan korporat dan dua ahli perniagaan.

Kesemua zakat berkenaan diterima daripada Bank Kerjasama Rakyat Malaysia Berhad sebanyak RM600,000: Naza Holding Berhad (RM250,000) Uda Holdings Berhad (RM200,00); Roadcare (M) Sdn Bhd (RM200,000), Lembaga Tabung Haji (RM100,000).

Zakat turut disumbangkan oleh Affin Islamic Bank Berhad (RM75,000) SME Bank (RM50,000); Yayasan Basmi Kemiskinan (RM50,000) dan dua orang ahli perniagaan yang iaitu Datin Mariamah Mohamed (RM100,000) Datuk Abdul Rahman Sultan (RM100,000).

Najib turut merakamkan penghargaan kepada semua penyumbang zakat yang terlibat kerana memilih untuk menyalurkan bantuan itu kepada golongan asnaf di Pekan yang diharap dapat meringankan bebanan golongan itu membuat persiapan Aidilfitri.

BERNAMA


PENGEBOM BUNUH DIRI MAUT SERANGAN DI IBU PEJABAT POLIS MEDAN

MEDAN (Indonesia): Seorang mahasiswa berusia 24 tahun meletupkan dirinya di luar perkarangan ibu pejabat polis Medan hari ini, mencederakan enam mangsa, kira-kira sebulan selepas seorang militan menyerang bekas menteri keselamatan.

Jurucakap polis, Dedi Prasetyo berkata pelajar terbabit adalah pengembom bunuh diri bersendirian, ketika pihak berkuasa masih menyiasat sekiranya beliau terbabit dengan mana-mana kumpulan.

Indonesia, negara majoriti muslim, mengalami kebangkitan kumpulan militan kebelakangan tahun ini yang menjadikan polis sebagai sasaran.

Prasetyo berkata empat pegawai polis dan dua orang awam, dengan seorang darinya bekas polis, cedera dalam letupan di perkarangan ibu pejabat polis Medan sebelum jam 9 pagi waktu tempatan.

“Bahan yang ditemui di lokasi akan melalui ujian forensik bagi menentukan jenis bom digunakan,” kata Prasetyo dipetik Reuters dalam satu sidang media sambil menjelaskan paku, kabel dan cebisan badan pengembom antara bahan ditemui di lokasi kejadian.

Unit anti-pengganas Indonesia, Densus 88, sedang menyiasat sama ada pengebom terbabit mempunyai kaitan dengan kumpulan radikal seperti Jamaah Ansharut Daulah (JAD) yang bertanggungjawab ke atas beberápa serangan di Indonesia sebelum ini.

Siaran berita television memaparkan asap dan kesan letupan di kawasan parkir dan orang ramai lari keluar dari bangunan sekitar ibu pejabat polis itu.

“Dalang dan kumpulan pengganas akan dihalau, ditangkap dan dibawa ke muka pengadilan,” kata Fadjroel Rahman, jurucakap kepada Presiden Joko Widodo dalam kenyataannya dipetik media tempatan.

Operator lapangan terbang Indonesia Angkasa Pura II dilaporkan mengetatkan lagi tahap keselamatan 19 lapangan terbang susulan pengeboman itu.

Suspek yang memakai jaket pemandu teksi motosikal dan beg sandang, dipercayai mengikat bom pada badannya, kata Prasetyo.

Terlebih dahulu, jurucakap polis provinsi berkata bag suspek telah diperiksa sebelum memasuki kawasan parkir kereta di mana orang ramai beratur bagi proses pengenalan diri oleh pihak polis.

Insiden serangan itu berlaku sebulan selepas seorang suspek militan menikam dan mencederakan bekas menteri keselamatan, Wiranto yang ketika itu merasmikan sebuah universiti.

Kerajaan Indonesia mengetatkan undang-undang anti-pengganas selepas siri pengeboman bunuh diri dikaitkan dengan kumpulan JAD yang membunuh 30 orang dalam insiden keganasan di Surabaya tahun lalu.

Beratus-ratus suspek ditahan polis Indonesia sejak awal tahun ini bagi mencegah ancaman militan ekoran kepulangan warga republik itu dari timur tengah yang sebelum ini menyertai militan Daesh. — Terjemahan AlHijrah Online


PPZ-MAIWP SASAR KUTIP RM100 JUTA MINGGU TERAKHIR DISEMBER 2019

KUALA LUMPUR: Pusat Pungutan Zakat Majlis Agama Islam Wilayah Persekutuan (PPZ-MAIWP) mengumumkan kutipan zakat bagi tahun ini sehingga 23 Disember lalu meningkat empat peratus kepada RM594.14 juta berbanding RM573.55 juta bagi tempoh sama tahun lalu.

Timbalan Ketua Pegawai Eksekutif PPZ-MAIWP, Abdul Hakim Amir Osman berkata, bagi tempoh itu, bilangan pembayar zakat juga bertambah kepada 15 peratus iaitu 196,453 pembayar zakat berbanding 169,494 pembayar zakat bagi tempoh sama tahun lalu.

“Kami menyasarkan untuk mengutip RM100 juta dalam tempoh baki seminggu lagi (untuk tahun ini),” katanya kepada AlHijrah Online di PPZ-MAIWP di Cheras di sini hari ini.

Abdul Hakim berkata PPZ-MAIWP melancarkan kempen YEZ 2019 bagi menggalakkan orang ramai untuk membayar zakat pada awal bulan ini.

Beliau berkata pelbagai kemudahan disediakan antaranya melanjutkan waktu operasi kaunter PPZ sehingga jam 9 malam.

Orang ramai dinasihatkan untuk membayar zakat sebelum 31 Disember bagi mendapatkan rebat cukai taksiran bagi tahun 2019, katanya.

Empat Kaunter Zakat Bergerak (KZB) juga turut dibuka di kawasan terpilih bermula pada jam 11 pagi sehingga 3 petang. – AlHijrah Online/ Amriena Rashada


TERJUN BANGUNAN SELAMATKAN DIRI DARI KEBAKARAN

Gambar Hiasan

KUALA LUMPUR, 6 Ogos – Enam warga Indonesia nekad terjun dari tingkat dua sebuah bangunan rumah kedai di Jalan SS15/4 Subang Jaya untuk menyelamatkan diri dari kebakaran malam tadi.

Pegawai Bomba Kanan II, Balai Bomba dan Penyelamat Subang Jaya, Hazinan Md Yusof berkata kebakaran berlaku di sebuah premis membuat pengiklanan di tingkat bawah bilik sewa mereka. Beliau berkata akibat tindakan mereka yang terdiri daripada lima wanita dan seorang lelaki, kesemua mereka mengalami kecederaan pada kaki dan pinggang dalam kejadian kira-kira 11 malam itu.

“Semua mangsa sedang tidur ketika kejadian,” katanya ketika dihubungi.

Mangsa dihantar ke Pusat Perubatan Universiti Malaya (PPUM) untuk rawatan. Punca kebakaran masih disiasat, kata Hazinan.

BERNAMA


AGONG MAHU RAKYAT SOKONG RANG UNDANG-UNDANG KAWALAN PRODUK TEMBAKAU

SHAH ALAM: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa bangga terhadap usaha kerajaan dalam menjamin dan memelihara kesihatan generasi akan datang, menerusi pembentangan Rang Undang-Undang Kawalan Produk Tembakau dan Merokok 2022 di parlimen baru-baru ini.

Al-Sultan Abdullah bertitah secara peribadi baginda merasakan perkara itu adalah satu usaha yang cukup murni, dan berharap seluruh rakyat Malaysia memberi sokongan dan dokongan supaya Rang Undang-undang itu dapat dikaji dan diteliti.

“Baru-baru ini saya begitu bangga setelah mendapat maklum daripada kerajaan khususnya Perdana Menteri (Datuk Seri Ismail Sabri Yaakob), satu lagi Rang Undang-undang yang dibentang di parlimen berkaitan Rang Undang-undang (mengenai) kawalan tembakau dan rokok telah diputuskan untuk dikaji lebih mendalam,” titah baginda ketika merasmikan Kompleks Institut Kesihatan Negara (NIH) di Setia Alam hari ini.

Turut berangkat ke majlis itu Raja Permaisuri Agong Tunku Hajah Azizah Aminah Maimunah Iskandariah, dan majlis turut dihadiri Menteri Kesihatan Khairy Jamaluddin dan isteri Nori Abdullah.

Pada 2 Ogos lepas, Dewan Rakyat meluluskan usul supaya Rang Undang-Undang Kawalan Produk Tembakau dan Merokok 2022 yang meletakikan sasaran untuk melahirkan Generasi Penamat (GEG) bagi merokok menjelang tahun 2040, dirujuk ke Jawatankuasa Pilihan Khas Parlimen.

“Dari segi pelaksanaannya terpulang kepada pihak kerajaan untuk menentukan cara dan bila melaksanakannya. Jadi ini adalah satu usaha terbaik, bagi saya untuk menjaga kesihatan generasi akan datang lebih terpelihara dan terjamin, untuk mendapat satu tahap kesihatan yang lebih baik,” titah Seri Paduka.

Baginda bertitah anak-anak muda perlu dididik untuk mengamalkan amalan-amalan terbaik agar perkara yang boleh menjejaskan kesihatan dapat dikurangkan, dan paling penting dapat mengurangkan perbelanjaan kerajaan di hospital-hospital dalam negara.

Pada masa yang sama, baginda turut menzahirkan ucapan terima kasih kepada warga kerja Kementerian Kesihatan yang memberi perkhidmatan terbaik sewaktu negara memerangi COVID-19.

Al-Sultan Abdullah turut menzahirkan ucapan tahniah kepada Khairy atas pelantikan beliau sebagai Naib Presiden bagi Persidangan Kesihatan Sedunia (WHA) Ke-75 yang secara tidak langsung memberi pengiktirafan kepada beliau dan Malaysia.

Mengenai penubuhan Kompleks NIH, Yang di-Pertuan Agong bertitah ia merupakan satu lagi titik tolak penanda aras bagi masa hadapan untuk membawa soal-soal kesihatan ke tahap yang lebih baik demi kesejahteraan dan kesihatan rakyat. – AlHijrah Online


PESAWAT MENDARAT CEMAS GARA-GARA KEHADIRAN ULAR DALAM KABIN

KUCHING: Sebuah pesawat komersial tambang murah terpaksa melakukan pendaratan kecemasan di Lapangan Terbang Antarabangsa Kuching semalam selepas seekor ular ditemui di dalam kabin pesawat.

Berdasarkan laporan, kemunculan ular tersebut dikesan oleh krew pesawat dan kejadian membabitkan penerbangan laluan Kuala Lumpur-Tawau.

Video kejadian berdurasi 10 saat itu kini tular media sosial selepas dikongsi seorang pengguna TikTok.

TVS melaporkan sumbernya di Lapangan Terbang Antarabangsa Kuching memaklumkan pesawat tersebut telah mendarat di lapangan terbang berkenaan kira-kira jam 7.20 petang semalam.–AlHijrah Online


KETUA HAMAS ISYTIHAR PERMULAAN ‘OPERASI TENTERA’ TERHADAP ISRAEL

GAZA: Ketua tentera Hamas Mohammed Deif mengisytiharkan permulaan “operasi ketenteraan” terhadap Israel susulan serangan roket bertubi-tubi dari Semenanjung Gaza, lapor agensi berita Jerman (dpa).

Matlamat Operasi Banjir Al-Aqsa adalah untuk menamatkan “pelanggaran” Israel, kata Deif dalam kenyataan rakaman ringkasnya awal Sabtu.

Seorang wanita terbunuh manakala 15 lagi cedera dalam serangan roket besar-besaran dari Semenanjung Gaza yang bermula awal Sabtu.

Wanita berusia sekitar 60 tahun itu cedera parah berhampiran bandar Gedera, menurut perkhidmatan menyelamat Magen David Adom.

Serangan besar-besaran dari Semenanjung Gaza datang secara mengejut.

Situasi kembali memuncak, terutamanya di Tebing Barat yang diduduki. — AlHijrah Online


MALAYSIA KUTUK SEKERAS-KERASNYA TINDAKAN BAKAR AL-QURAN DI SWEDEN

KUALA LUMPUR: Malaysia mengutuk sekeras-kerasnya tindakan Islamofobia ahli politik pelampau kanan Sweden-Denmark, Rasmus Paludan yang membakar senaskah kitab suci Islam, al-Quran di Stockholm, Sweden.

Perdana Menteri Datuk Seri Anwar Ibrahim berkata Malaysia juga menggesa Kerajaan Sweden supaya mengambil tindakan segera ke atas pelaku perbuatan keji itu selain memastikan langkah drastik di masa depan untuk menangani peningkatan Islamofobia yang membimbangkan di negara itu.

“Penghinaan secara terang-terangan ke atas kitab suci Islam oleh ahli politik Sweden itu dan ketiadaan tindakaan ke atas beliau  sama seperti memarakkan Islamofobia dan mewujudkan provokasi melampau kepada sensitiviti bukan hanya kepada Turkiye tetapi lebih daripada dua bilion penganut Islam di seluruh dunia.

“Malaysia mengecam jenayah kebencian berulang menyasarkan Muslim di seluruh dunia selain daripada segala bentuk perbuatan menghasut dan meniup api perkauman dalam bentuk perkataan atau  perbuatan dan memandang dengan serius peningkatan arus ucapan kebencian kerana kepercayaan dan keetnikan,” katanya dalam satu kenyataan hari ini.

Anwar berkata Malaysia menekankan kepentingan utama dalam mendukung prinsip-prinsip dialog, libat urus dan saling menghormati dalam menyelesaikan pertikaian.

Beliau juga menggesa masyarakat antarabangsa supaya menolak perbuatan mengumpan kebencian menggunakan bangsa atau agama yang berselindung di sebalik kebebasan bersuara dan kekal bersatu padu terhadap segala bentuk hasutan kebencian dan keganasan.

Paludan, pemimpin parti pelampau kanan Denmark “Stram Kurs”, diberikan kebenaran membakar al-Quran pada Sabtu di luar Kedutaan Turkiye di Stockholm yang membangkitkan kemarahan penganut Islam di seluruh dunia. —AlHijrah Online


IMAM DILANGGAR KERETA SELEPAS SOLAT RAYA

PONTIAN: Imam masjid yang dilanggar sebuah pacuan empat roda semasa pulang selepas menunaikan solat sunat Aidilfitri di Jalan Parit Haji Yusof, Benut di sini pagi semalam, dilaporkan selamat.

Ketua Polis Daerah Pontian, Supt Mohammad Shofee Tayib berkata, mangsa berusia 39 tahun yang cedera di bahagian mulut menerima rawatan di Hospital Sultanah Nora Ismail, Batu Pahat.

Sementara itu, pemandu pacuan empat roda yang merupakan lelaki berusia 33 tahun ditahan untuk siasatan dan dibebaskan dengan jaminan polis selepas diambil keterangan, sementara kertas siasatan dilengkapkan.

Saringan air kencing terhadap pemandu didapati negatif dadah.

Polis semalam telah menerima laporan pada petang semalam berikutan video tersebut tular di media sosial.

“Orang awam diminta tidak membuat spekulasi negatif terhadap insiden kemalangan tersebut kerana polis sudah menjalankan siasatan terperinci dan tndakan undang-undang akan diambil sekiranya menyebarkan berita tidak benar,” katanya dalam satu kenyataan hari ini.

Kes tersebut disiasat mengikut Seksyen 42 Akta Pengangkutan Jalan 1987.–AlHijrah Online


PARLIMEN TANGGUH ISNIN, DUA LAGI KES POSITIF COVID-19 DIKESAN

KUALA LUMPUR: Persidangan Mesyuarat Khas Parlimen Penggal Ke-14 yang dijadual bersambung jam 5.15 petang tadi ditangguhkan sehingga Isnin (2 Ogos).

Timbalan Yang Dipertua Dewan Rakyat, Datuk Seri Mohd Rashid Hasnon yang memutuskan perkara itu berkata ia berikutan dua lagi kes positif dikesan di Parlimen selepas ujian saringan RTK AG Saliva dijalankan pada petang tadi.

“Mereka yang hadir sejak Isnin lepas, tapi tidak ada hari ini, perlu jalani ujian di klinik berdekatan.

“Sehubungan itu, saya tempohkan (tangguh) Mesyuarat Khas pada Isnin hadapan” katanya di Dewan Rakyat.

Mesyuarat khas yang berlangsung pada hari ini telah ditangguhkan beberapa kali selepas kenyataan dikeluarkan Istana Negara berhubung penamatan Ordinan Darurat.—AlHijrah Online


MAHKAMAH BATAL KEMENANGAN AHLI PARLIMEN KUALA TERENGGANU

KUALA TERENGGANU: Mahkamah Pilihan Raya Terengganu hari ini membatalkan kemenangan Ahli Parlimen Kuala Terengganu Datuk Ahmad Amzad yang mewakili PAS pada Pilihan Raya Umum ke-15 (PRU15).

Hakim Datuk Seri Mohd Firuz Jaffril berkata pihak pempetisyen, iaitu calon BN Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Beliau berkata walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Mahkamah turut memerintahkan pihak responden membayar RM50,000 kepada pempestiyen dan membenarkan penangguhan keputusan selama 14 hari bagi membolehkan Amzad membuat rayuan serta memfailkan permohonan rasmi penggantungan beliau sebagai Ahli Parlimen.

Amzad diwakili peguam Wan Rohimi Wan Daud manakala Mohd Zubir diwakili peguam Datuk Mohd Hafarizam Harun.

Pada 3 Jan lepas, UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu di Mahkamah Tinggi di sini mengikut Akta Kesalahan Pilihan Raya 1954.

Pengerusi UMNO Terengganu Datuk Seri Ahmad Said dilapor berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 Nov lepas, iaitu beberapa hari sebelum PRU15, melalui program i-Pencen, i-Belia dan i-Siswa.

Pada PRU15, Amzad memenangi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.

Sementara itu, Wan Rohimi berkata pihaknya akan memfailkan notis rayuan kepada Mahkamah Persekutuan secepat mungkin selepas Aidiladha.

Beliau berkata pihaknya juga akan membuat permohonan rasmi untuk menggantung keputusan mahkamah supaya Pilihan Raya Umum tidak diadakan sehingga rayuan diputuskan oleh mahkamah dalam tempoh enam bulan. — AlHijrah Online


BEKAS TENTERA TEMBAK KUCING JIRAN DIDENDA RM20,000

MELAKA: Seorang bekas tentera didenda RM20,000 oleh Mahkamah Sesyen Ayer Keroh hari ini selepas mengaku bersalah menembak seekor kucing jirannya dengan senapang angin tahun lepas.

Aziz Tambi, 63, didakwa melakukan penganiayaan terhadap haiwan dengan menyebabkan penderitaan yang tidak sepatutnya terhadap kucing milik Amran Majid, 45, dengan cara menembaknya.

Dia dituduh melakukan kesalahan itu di sebuah rumah di Lorong Mat Lajis, Bukit Rambai dalam daerah Melaka Tengah kira-kira 2.30 petang pada 18 Jun 2022.

Pertuduhan mengikut Seksyen 29(1)(e) Akta Kebajikan Haiwan 2015 (Akta 772) yang membawa hukuman denda minimum RM20,000 dan maksimum RM100,000 atau penjara tiga tahun atau kedua-duanya.

Timbalan Pendakwa Raya Aliff Asraf Anuar Sharuddin memohon hukuman setimpal dikenakan terhadap tertuduh bagi memberi pengajaran kepada masyarakat supaya tidak mengambil tindakan terburu-buru.

Peguam Ishak Mohd Kari yang mewakili Aziz bagaimanapun merayu hukuman ringan atas alasan tertuduh pernah berjasa kepada negara dan menerima pingat penghargaan selain tindakan itu diambil kerana telah lama bersabar dengan jirannya.

Hakim Darmafikri Abu Adam kemudiannya menjatuhkan hukuman denda RM20,000 atau penjara enam bulan jika gagal bayar denda. –AlHijrah Online


PENINGKATAN KOS SARA HIDUP CABARAN BUAT BAKAL JEMAAH B40

Peningkatan kos sara hidup menjadi cabaran buat kelompok B40 untuk menyimpan/ menabung bagi mengerjakan haji.

Ikuti laporan susulan isu bantuan haji wartawan Zaim Zamani. Berita AlHijrah 20 Januari 2020. — AlHijrah Online


TIGA EKOR BUAYA MUNCUL DARI BAWAH TANAH

NEW DELHI: Penduduk di sebuah kawasan perumahan di New Delhi dikejutkan dengan kemunculan tiga ekor buaya yang masih hidup dari bawah tanah.

Sebelum itu, penduduk mendakwa sering terdengar bunyi aneh dari kawasan kaki lima yang sudah retak sebelum reptilia berkenaan keluar satu persatu.

Detik cemas itu sempat dirakam dan meraih lebih 930,000 tontonan di Instagram.

Menerusi klip video yang tular itu, orang ramai berkumpul untuk menangkap reptilia terbabit dengan menggunakan alat untuk menjerut kepala buaya berkenaan.

Ketika sedang bergelut dengan reptilia tersebut, seekor lagi buaya keluar dari retakan simen dan terlepas.

Sementara itu, buaya ketiga masih tidak bergerak, tertimbus di bawah simen dan hanya menunjukkan ekornya.

Ketiga-tiga reptilia terbabit dipercayai terperangkap dan cuba mencari jalan keluar.– AlHijrah Online


GADIS MUSLIM CALON PALING MUDA BERTANDING SEBAGAI DATUK BANDAR ROM

ROM: Seorang gadis Muslim yang merupakan pelajar jurusan undang-undang menjadi calon paling muda dalam Pilihan Raya Datuk Bandar Rom dan Majlis Perbandaran yang diadakan pada 3 dan 4 Oktober depan.

Sekiranya dipilih, Mariam Ali, 20, berjanji akan memastikan suara golongan muda, dewasa dan golongan memerlukan di bandar itu didengari ketika mereka memerlukan bantuan.

Memetik laporan Arab News, Mariam merupakan calon mewakili parti ‘Demo-Solidariti dan Demokrasi’ yang menyokong kepada bekas Menteri Kewangan Itali, Roberto Gualtieri.

Mariam memaklumkan dia sudah banyak bertemu dengan orang ramai secara peribadi sepanjang kempen bagi mendengar isi hati mereka.

“Saya bukan bertanding bagi mewakili orang Islam di Itali, tetapi saya bertanding sebagai penduduk Itali dan Rom. Sebagai anak muda, saya mahu memberi galakan kepada golongan muda lain supaya memberikan lebih banyak sumbangan kepada negara,” jelasnya.

Mariam melaksanakan kempen secara digital dengan menggunakan saluran media sosial bagi menyebarkan mesej serta berkempen bagi mendapat undian.

Mariam mempunyai seramai 200,000 pengikut dalam Instagram dan 40,000 di Tiktok.—AlHijrah Online


TIGA RAKYAT MALAYSIA MANGSA SINDIKET PENIPUAN PEKERJAAN SELAMAT PULANG KE TANAH AIR

PUTRAJAYA: Tiga lagi warganegara Malaysia yang menjadi mangsa sindiket jenayah penipuan tawaran pekerjaan di Myanmar telah berjaya diselamatkan dan pulang ke tanah air pada hari Selasa (17 Jan).

Kementerian Luar Negeri dalam satu kenyataan berkata kesemua mangsa berusia antara 19 hingga 33 tahun yang tiba di Lapangan Terbang Antarabangsa Kuala Lumpur (KLIA) telah diserahkan kepada pihak Polis Diraja Malaysia (PDRM) untuk siasatan lanjut.

“Kementerian merakamkan setinggi-tinggi penghargaan kepada pihak berkuasa Thailand dan PDRM yang telah bersama-sama dengan Kedutaan Besar Malaysia di Bangkok dalam membantu menyelamatkan mangsa sindiket jenayah ini,” kata kenyataan itu.

Kenyataan itu menyebut sehingga Isnin (16 Jan), Kementerian telah menerima sebanyak 519 laporan melibatkan warganegara Malaysia yang menjadi mangsa jenayah sindiket penipuan di Kemboja, Laos, Myanmar dan Thailand.

Daripada bilangan itu, seramai 373 orang telah berjaya diselamatkan dengan 346 orang dibawa pulang ke Malaysia dan 27 lagi masih berada dalam depoh tahanan.

“Kementerian melalui Kedutaan-kedutaan Besar Malaysia di negara-negara yang terlibat bersama dengan PDRM akan terus melipatgandakan usaha bagi menyelamatkan baki 146 orang mangsa sindiket jenayah ini,” menurut kenyataan itu.–AlHijrah Online


MPM cadang tubuh Panel penasihat Institusi Raja-raja Melayu

KUALA LUMPUR – Majlis Perundingan Melayu (MPM) mencadangkan Majlis  Raja-Raja Melayu dan kerajaan menubuhkan satu panel penasihat kepada  Institusi Raja-raja Melayu dalam pelbagai bidang.

Setiausaha Agung MPM, Datuk Hasan Mad berkata, mekanisme yang  berfungsi sebagai panel penasihat rasmi kepada Yang di-Pertuan Agong dan  istana membabitkan kepentingan, kedaulatan Melayu, Islam serta  Institusi Raja-Raja Melayu.

“Mengambil contoh daripada tradisi  Britain, ‘Privy Council’ adalah badan penasihat kepada raja dan adalah salah satu bahagian tertua dalam pengaturan Perlembagaan Inggeris, dengan asalnya sejak sekurang-kurangnya di abad ke-13.

“Di Britain, ‘Privy Council’ ini menasihatkan Ratu menjalankan tugasnya, termasuk pelaksanaan prerogatif diraja dan fungsi-fungsi lain yang ditugaskan kepada pemerintah oleh akta Parlimen.

“Walaupun  beberapa fungsi dan kuasa ‘Privy Council’ ini bersifat upacara rasmi, namun terdapat fungsi berkaitan dengan perkara kepentingan  Perlembagaan,” katanya dalam kenyataan kepada Sinar harian, semalam.

Jelas beliau, panel penasihat kepada Institusi Raja-raja Melayu ini disyorkan  dianggotai negarawan dihormati masyarakat yang boleh menasihatkan,  menyuarakan pandangan, pertimbangan adil serta pengalaman mereka kepada Institusi Raja-Raja Melayu.

“Individu yang dilantik boleh mencermati segala pandangan pakar, ahli akademik mahupun tokoh  perundangan dan ekonomi yang ingin menyembah maklum pendirian mereka  mengenai sesuatu isu kepada Raja-Raja Melayu,” katanya.

Ujar beliau, panel penasihat bolehlah menapis terlebih dahulu sesuatu isu  sebelum dipersembahkan ke Mesyuarat Majlis Raja-Raja Melayu, atau kepada Yang di-Pertuan Agong.

“Selepas itu barulah mereka mengeluarkan nasihat yang berkesan untuk  keputusan eksekutif yang dibuat oleh Majlis Raja-Raja Melayu yang bebas,  berwibawa serta dihormati kerajaan dan rakyat secara umumnya,”  jelasnya. – SINAR HARIAN


TERUSKAN SOLAT HAJAT, DOA UNTUK RAKYAT PALESTIN – AGONG

PEKAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru rakyat Malaysia terus mengadakan solat sunat hajat dan berdoa buat rakyat Palestin yang sedang menderita akibat serangan rejim Israel.

Al-Sultan Abdullah menitahkan supaya solat sunat hajat yang diadakan memohon agar bumi Palestin dapat terus dipertahankan khususnya Masjid Al-Aqsa.

Turut berdukacita dengan penderitaan rakyat Palestin, Yang di-Pertuan Agong menitahkan orang ramai agar membantu meringankan beban dialami rakyat negara itu dengan memberi sumbangan termasuk kewangan mengikut kemampuan masing-masing.

“(Nasib) rakyat Palestin begitu sedih, begitu dukacita, kerajaan rejim Zionis telah menghancurkan ribuan rakyat Palestin.

“Saya harap dan menyeru semua rakyat terus berdoa kepada Allah supaya rakyat Palestin dipelihara, bertahan dan bersemangat tinggi,” titah Seri Paduka semasa berkenan menyempurnakan Majlis Pengurniaan Kunci Rumah Rakyat Al-Sultan Abdullah (Ru’RASA) di Kampung Pahang Tua di sini hari ini.

Turut berangkat paduka anakanda Tengku Panglima Raja Kol Tengku Amir Nasser Ibrahim Shah.

Turut hadir ialah bakal Duta Besar Emiriah Arab Bersatu (UAE) ke Malaysia Dr Mubarak Saeed Al Dhaheri.

Ru’RASA merupakan bantuan rumah kepada golongan memerlukan yang dibina dengan kerjasama UAE dan untuk hari ini, sebanyak 16 penduduk layak menerima kunci rumah.–AlHijrah Online


24 ORANG MAUT DALAM KEMALANGAN BAS DI MAGHRIBI

KAHERAH: Seramai 24 penumpang terbunuh selepas sebuah bas penumpang hilang kawalan lalu terbalik di tengah Maghribi pada Ahad, Agensi Berita Jerman (dpa) memetik laporan Agensi Berita Afrika Utara, MAP.

Menurut pihak berkuasa tempatan, bas berkenaan dilaporkan dalam perjalanan ke pasar mingguan sebelum terbalik ketika melalui selekoh di wilayah tengah Azilal.

Punca nahas masih belum dapat dipastikan dan siasatan mengenai kejadian itu sedang dijalankan.

November lalu, 11 orang terbunuh manakala 43 lagi cedera apabila sebuah bas terbalik berhampiran bandar Taza di timur Maghribi.

Nahas jalan raya meragut sekurang-kurangnya 3,200 nyawa setiap tahun di Maghribi, menurut Agensi Kebangsaan bagi Keselamatan Jalan Raya negara itu.–AlHijrah Online


Suspek kes kematian Syed Muhammad Danial dituduh esok

KUALA LUMPUR – Lelaki yang ditahan bagi membantu siasatan kes kematian Syed
Muhammad Danial Syed Syakir pada 10 Ogos lepas akan didakwa di Mahkamah Kajang,
esok.

Timbalan Ketua Polis Selangor, Datuk Ab. Rashid Ab. Wahab berkata,
individu berumur awal 40-an berkenaan didakwa mengikut Seksyen 302 Kanun
Keseksaan.

“Suspek akan didakwa di Mahkamah Kajang mengikut Seksyen 302 Kanun Keseksaan esok,” katanya ringkas pada sidang media di Ibu Pejabat Polis Daerah (IPD) Shah Alam), sebagaimana yang dipetik Bernama dalam laporannya hari ini.

Beliau turut mengesahkan polis sudah melengkapkan kertas siasatan kes
terbabit dan mengekalkan siasatan mengikut Seksyen 302 Kanun Keseksaan kerana
membunuh.

Sebelum ini, suspek dan isterinya yang berusia 36 tahun direman tujuh
hari bermula 11 Ogos lalu sebelum reman berkenaan disambung pada Sabtu lalu.

Syed Muhammad Danial, 29 disahkan meninggal dunia ketika dirawat di
Nilai Medical Centre pada hari kejadian.

Kejadian pada jam 1.40 tengah hari itu berpunca daripada kemalangan
kecil antara Syed Muhammad Danial dan suspek yang berlaku selepas Plaza Tol
Sungai Besi menghala ke selatan.


MAKAN BESAR MALAM TAHUN BAHARU CINA DIBENARKAN

PUTRAJAYA: Masyarakat yang akan menyambut perayaan Tahun Baharu Cina pada 1 Februari depan, dibenar mengadakan jamuan makan besar bersama ahli keluarga terdekat pada malam 31 Januari ini.

Menteri Perpaduan Negara, Datuk Halimah Mohamed Sadique, berkata resepsi Tahun Baharu Cina turut dibenarkan tetapi hanya boleh diadakan di ruang tertutup dan membabitkan jemputan yang terhad.

Bagaimanapun, beliau menjelaskan, ia tidak membabitkan jamuan terbuka kepada orang ramai tanpa jemputan, dan bukan sesi majlis berkali-kali.

“Selalunya jamuan makan besar bersama keluarga ini hanya dihadiri ahli keluarga dan bukan sesiapa saja yang akan datang menyertai jamuan sedemikian.

“Yang dipersetujui jawatankuasa protem dan Kementerian Kesihatan (KKM) ialah jamuan di ruang tertutup, dengan hanya dibenarkan kepada mereka yang mendapat jemputan. Tidak ada sesi berkali-kali,” katanya.

Beliau berkata demikian pada Sidang Media Pengumuman Prosedur Operasi Standard (SOP) Sambutan Tahun Baharu Cina 2022 yang diadakan bersama Menteri Pengangkutan, Datuk Seri Dr Wee Ka Siong di Kementerian Perpaduan Negara, di sini, hari ini.

Kementerian itu juga menetapkan jemputan untuk resepsi Tahun Baharu Cina 2022 hanya membabitkan 50 peratus kapasiti ruang, selain perlu mengamalkan penjarakan fizikal.

Tambahnya, kebenaran juga diberikan untuk upacara sembahyang khas pada 1 dan 2 Februari depan di rumah ibadat, dengan mengikut SOP Pembukaan Rumah Ibadat dalam Pelan Pemulihan Negara (PPN) Fasa Empat. –AlHijrah Online


DUA PELAJAR MAUT MOTOSIKAL BERTEMBUNG KERETA

BALIK PULAU: Dua pelajar perempuan Sekolah Menengah Kebangsaan (SMK) Pondok Upeh di sini maut selepas motosikal dinaiki mereka bertembung dengan sebuah kereta di Jalan Sungai Rusa, di sini semalam.

Kemalangan kira-kira 10.10 malam itu menyebabkan penunggang motosikal, Nur Humaira Mohd Zaini, 17, meninggal dunia di lokasi kejadian manakala rakannya, Nur Fatimah Salamahullah,17, yang membonceng motosikal terbabit, meninggal dunia ketika dirawat di Hospital Pulau Pinang.

Ketua Polis Daerah Barat Daya Supt Kamarul Rizal Jenal berkata berdasarkan siasatan awal, motosikal jenis Honda Wave dinaiki dua remaja itu cuba memotong sebuah kereta lain sebelum bertembung dengan Proton Waja dari arah George Town ke Kuala Sungai Pinang.

“Kejadian menyebabkan dua remaja itu terpelanting dengan penunggangnya maut di lokasi kejadian akibat kecederaan parah di beberapa bahagian badan.

“Pemandu Proton Waja iaitu seorang lelaki berusia 35 tahun hanya cedera di pipi kanan,” katanya ketika dihubungi hari ini.

Beliau berkata kemalangan itu sedang disiasat lanjut mengikut Seksyen 41 (1) Akta Pengangkutan Jalan 1987.–AlHijrah Online


TANAH RUNTUH: SAR 20 MANGSA HILANG DITERUSKAN

ATAMI: Pasukan kecemasan masih meneruskan operasi mencari dan menyelamat (SAR) 20 mangsa yang hilang dalam kejadian tanah runtuh di bandar Atami, Jepun semalam.

Lapor AFP, setakat ini dua mangsa wanita disahkan maut dalam kejadian tersebut, namun 20 lagi masih hilang dipercayai terperangkap di bawah timbunan tanah.

Jurucakap pengurusan bencana bandar Atami, Yuta Hara berkata, sebanyak 130 kediaman dan beberapa bangunan lain musnah serta bekalan elektrik terputus akibat bencana tersebut.

“Sejumlah kenderaan juga mengalami kerosakan akibat tanah runtuh yang berlaku sejauh satu kilometer dan seluas 120 meter.

“Ratusan anggota kecemasan dan anggota tentera berada di lokasi kejadian bagi melakukan operasi SAR,” katanya.

Tanah runtuh di bandar itu berlaku kawasan tersebut dilanda hujan lebat.

Tular sebuah video menunjukkan arus lumpur yang deras menimbus beberapa bangunan dan peduduk lari berkeliaran untuk menyelamatkan diri.

Perdana Menteri, Yoshihide Suga mengadakan mesyuarat darurat susulan bencana tersebut dan pihak berkuasa tempatan telah meminta bantuan ketenteraan bagi membantu menyelamatkan mangsa.—AlHijrah Online


UMAT ISLAM DI PERAK DISARAN SOLAT SUNAT GERHANA KHAMIS INI

IPOH: umat Islam di negeri Perak disaran melaksanakan solat sunat gerhana bagi memenuhi tuntutan sunat muakkad sempena Gerhana Matahari Separa yang dijangka berlaku di Perak, Khamis ini.

Jabatan Falak, Jabatan Mufti Negeri Perak dalam satu kenyataan berkata Gerhana Matahari Separa itu dijangka berlaku mulai pukul 11.18 pagi sehingga 3.09 petang, dengan waktu kemuncaknya pada pukul 1.11 tengah hari, ketika 85 peratus matahari ditutupi oleh bulan.

“Bagi masjid atau surau yang ingin melaksanakan solat sunat gerhana secara berjemaah, maka dicadangkan agar ia dapat dilaksanakan selepas solat zuhur secara berjemaah.

“Bagi yang ingin melaksanakannya secara individu, mereka boleh melaksanakannya sepanjang masa berlaku gerhana matahari,” menurut kenyataan itu. — BERNAMA


PONDOK DARI LUAR DILIHAT ‘PAPA’, DI DALAM MEWAH TULAR SEHINGGA LUAR NEGARA

KUALA TERENGGANU: Seorang pemilik kedai makan di sini, tidak menyangka video Tik Tok yang memaparkan pondok miliknya yang dilihat ‘papa’ dari luar, namun mewah di dalam bukan sahaja tular di dalam negara, malah ke Indonesia serta mencapai hampir 20 juta jumlah tontonan.

Video berdurasi tiga minit 13 saat itu pada awalnya menunjukkan bahagian luaran pondok tersebut yang kelihatan sangat buruk dan usang kerana zink berkarat serta dinding papan lapis hampir roboh sehingga mengundang rasa hiba penonton.

Kesedihan serta perasaan simpati itu bagaimanapun bertukar menjadi teruja dan kagum setelah melihat dekorasi bahagian dalam pondok itu dengan tatarias sangat mewah bagaikan hotel lima bintang, diserikan dengan kemasan berwarna emas untuk sinki, tab mandi dan mangkuk tandas.

Baharuddin Mamat, 66, berkata setelah video tersebut tular, dia tidak menang tangan melayan pelanggan yang datang ke kedai makannya sejak dua minggu lepas kerana mereka turut mahu melihat sendiri keunikan pondok tersebut.

“Sejak siap ubah suai dengan kos RM11,000 tiga tahun lepas, memang saya selalu terima pelawaan orang ramai yang ingin bergambar dan merakam video pondok itu untuk dimuat naik ke akaun media sosial masing-masing.

“Namun, ini pertama kali ia menjadi tular di pelbagai portal termasuk di Indonesia dan memberi impak yang sangat kuat kepada perniagaan saya, masakan asam pedas di kedai makan semakin laris dalam tempoh singkat,” katanya kepada Bernama hari ini.

Terkenal dengan gelaran Pok Din Lejeng, dia berkata niat asalnya mengubah suai pondok tersebut adalah untuk dijadikan tempat berehat selepas kepenatan bekerja di kedai makannya yang terletak bersebelahan.

“Di sini jugalah tempat saya dan pekerja menunaikan solat, malah saya turut membenarkan pelanggan menggunakannya sekiranya tandas di kedai makan penuh. Ada juga pelanggan wanita yang menukar lampin bayi mereka di sini kerana saya mahukan mereka selesa ketika menjamu selera di kedai makan.

“Pada mulanya, kebanyakan pelanggan seolah-olah berat hati ketika saya meminta mereka menggunakan tandas dan ruangan berehat di pondok tersebut kerana dari luar, ia nampak agak ‘menakutkan’, tapi persepsi itu berubah sebaik sahaja mereka melangkah masuk ke dalam,” katanya.

Selain tandas mewah dengan rona emas, pondok itu juga mempunyai ruang bacaan, sebuah katil, penyaman udara, sistem audio dan ruang komputer.

Bapa kepada tujuh anak itu berkata dirinya terhibur membaca pelbagai komen netizen di media sosial dan menjadikannya sebagai motivasi untuk terus menyediakan yang terbaik kepada pelanggan kedai makannya yang terletak di Jalan Sultan Mohamad di sini.

Menurut Baharuddin, dia tidak akan mengubah suai bahagian luar pondok tersebut kerana mahu keunikan tersebut dikekalkan seperti asal.

“Saya turut berterima kasih terhadap sokongan ramai pelanggan yang datang dari jauh termasuk Johor semata-mata mahu melihat sendiri keunikan pondok ini.

“Sekiranya ia memberi kesan positif kepada industri pelancongan dan peniaga kecil-kecilan yang lain di Terengganu, saya berdoa itu menjadi amal jariah saya dan semoga lebih ramai mendapat inspirasi daripada pondok ini,” katanya.–AlHijrah Online


AGENSI AGAMA TURUN PADANG BANTU GOLONGAN MEMERLUKAN

KUCHING: Semua agensi di bawah Jabatan Perdana Menteri (Hal Ehwal Agama) digesa untuk turun padang, mencari dan menyantuni golongan memerlukan.

Menterinya Senator Idris Ahmad berkata, gesaan ini turut melibatkan pertubuhan-pertubuhan yang dinaungi agensi terbabit bertujuan untuk membantu serta meringankan beban golongan tersebut.

“Kadang kala mereka (golongan memerlukan) malu untuk berjumpa, namun kita tahu mereka memerlukan bantuan walaupun mereka tidak meminta.

“Kita (agensi agama) juga bekerjasama dengan Pertubuhan Bukan Kerajaan (NGO) di samping kita membantu dengan menyediakan barang untuk memenuhi keperluan golongan tersebut,” katanya dalam sidang media selepas menghadiri Majlis Serahan Van Program Mobiliti Tabung Haji (TH) 2021 di sebuah hotel, di Kuching, hari ini.

Untuk rekod, program tersebut merupakan salah satu daripada program zakat TH sejak 2016 dan kenderaan disumbangkan boleh digunakan sebagai van penumpang atau van jenazah.

Sementara itu tegas Idris Ahmad, pendekatan agensi-agensi agama dalam membantu golongan tersebut bukan dengan menunggu mereka meminta bantuan sebaliknya agensi tersebut akan mencari mereka yang memerlukan.

Pada masa yang sama, Idris menyatakan ketua masyarakat serta pimpinan kariah dan masjid perlu proaktif dengan membekalkan data kepada agensi-agensi agama dan NGO yang terlibat.

“Data-data tersebut akan kami perolehi melalui ketua-ketua masyarakat seperti jawatankuasa surau dan masjid, untuk kita salurkan bantuan sebaik mungkin,” katanya.–AlHijrah Online


55 TERBUNUH DALAM SERANGAN BOM DI MASJID

KUNDUZ, AFGHANISTAN : Sekurang-kurangnya 55 terbunuh dalam serangan bom bunuh diri di sebuah masjid di bandar Kunduz, Afghanistan semalam.

Menurut Daesh yang mendakwa bertanggungjawab terhadap insiden itu, serangan menyasarkan jemaah fahaman Syiah yang sedang berkumpul untuk solat Jumaat.

Ia merupakan serangan berdarah terburuk sejak Amerika Syarikat meninggalkan Afghanistan pada 31 Ogos lalu.

Dalam satu kenyataan Daesh menerusi saluran Telegram, pengebom nekad tersebut yang dikenali sebagai ‘Muhammad Al-Uyguri’ meletupkan bahan letupan yang dipasang pada vest dipakainya di dalam masjid yang dipenuhi penganut Syiah.

Ketua Keselamatan Kunduz, Mulawi Dost Muhammad mendakwa, penyerang cuba menimbulkan ketegangan di antara penganut Syiah dan Ahli Sunnah Wal Jamaah sambil menegaskan tiada konflik di antara Taliban dengan penduduk minoriti. Serangan itu dilapor turut menyebabkan ratusan individu cedera.

Pertubuhan Bangsa-Bangsa Bersatu (PBB) di Afghanistan menzahirkan kebimbangan terhadap serangan yang mengorbankan banyak nyawa itu.

Ketua Pelarian PBB Filippo Grandi berkata, insiden itu berpotensi menyebabkan berlaku ketidakstabilan keselamatan di Afghanistan. — AlHijrah Online